I PIELIKUMS

Preču un tehnoloģiju saraksts, kā minēts 2.a pantā

Šajā pielikumā ir ietvertas turpmāk norādītās preces, kas uzskaitītas un definētas Kodolmateriālu piegādātāju valstu grupas (NSG) sarakstā:

NSG I. daļa

Piegādātāji atzīst, ka attiecībā uz dažiem izotopu atdalīšanas procesiem pastāv cieša saikne starp ražotnēm, aprīkojumu un tehnoloģijām urāna bagātināšanai un to pašu “citu elementu” izotopu atdalīšanai pētniecības, medicīnas un citām rūpnieciskām vajadzībām, kas nav saistītas ar kodolenerģiju. Šajā sakarā piegādātājiem būtu uzmanīgi jāpārskata savi juridiskie pasākumi, tostarp licenču piešķiršanas regulējums un informācijas/tehnoloģijas klasifikācija, un drošības prakse, attiecībā uz izotopu atdalīšanas darbībām, kurās iesaistīti “citi elementi”, lai nodrošinātu pienācīgu aizsardzības pasākumu īstenošanu attiecīgā gadījumā. Piegādātāji atzīst, ka konkrētos gadījumos pienācīgi aizsardzības pasākumi izotopu atdalīšanas darbībām, kurās iesaistīti “citi elementi”, pēc būtības būs tādi paši kā urāna bagātināšanas gadījumā. (Sk. kontroles saraksta 5. iedaļas ievada piezīmi.) Saskaņā ar pamatnostādņu 17. punkta a) apakšpunktu piegādātāji vajadzības gadījumā konsultējas ar citiem piegādātājiem, lai veicinātu vienveidīgu politiku un procedūras tādu ražotņu, aprīkojuma un tehnoloģiju nodošanā un aizsardzībā, kuras ir saistītas ar “citu elementu” izotopu atdalīšanu. Piegādātājiem vajadzētu būt pietiekami piesardzīgiem gadījumos, kad no urāna bagātināšanas procesa iegūtu aprīkojumu un tehnoloģijas piemēro citiem mērķiem, kas nav kodolmērķi, piemēram, ķīmiskajai rūpniecībai.

B PIELIKUMS

SKAIDROJUMS PAR POZĪCIJĀM KONTROLES SARAKSTĀ

(kā norādīts A pielikuma 2. iedaļā “MATERIĀLI UN APRĪKOJUMS”)

1. Kodolreaktori un to speciāli izstrādāts vai sagatavots aprīkojums un sastāvdaļas

IEVADPIEZĪME

Dažāda tipa kodolreaktorus var raksturot izmantotais modulators (piem., grafīta, smagā ūdens, vieglā ūdens, nekāds), tajā esošo neitronu spektrs (piem., termisks, ātrs), izmantotā dzesētāja tips (piem., ūdens, šķidrs metāls, sāļu kausējums, gāze) vai to funkcija vai tips (piem., enerģētiskais kodolreaktors, pētniecības reaktors, izmēģinājumu reaktors). Ir paredzēts, ka visi šie kodolreaktoru tipi ir ietverti šajā ierakstā un attiecīgā gadījumā visos tā apakšierakstos. Šis ieraksts neattiecas uz vadāmas kodolsintēzes reaktoriem.

1.1. Nokomplektēti kodolreaktori

Kodolreaktori, kas spēj darboties, saglabājot kontrolētu pašuzturošu kodoldalīšanās ķēdes reakciju.

SKAIDROJUMS

“Kodolreaktors” ietver galvenokārt priekšmetus, kas atrodas reaktorā vai kas ir tieši savienoti ar reaktora korpusu, aprīkojumu, kas kontrolē jaudas līmeni aktīvajā zonā, un sastāvdaļas, kuras parasti satur reaktora aktīvās zonas primāro dzesēšanas aģentu vai kuras tieši saskaras ar to vai kontrolē to.

EKSPORTS

Visu šajā grupā ietilpstošo galveno priekšmetu eksports notiks tikai saskaņā ar pamatnostādnēs paredzētajām procedūrām. Tie atsevišķie priekšmeti šajā funkcionāli nodalītajā grupā, kas tiks eksportēti tikai saskaņā ar pamatnostādnēs paredzētajām procedūrām, ir uzskaitīti 1.2.–1.11. punktā. Valdība patur sev tiesības piemērot pamatnostādnēs paredzētās procedūras citiem priekšmetiem funkcionāli nodalītajā grupā.

1.2. Kodolreaktoru korpusi

Metāla tvertnes vai galvenās to rūpnieciski izgatavotās daļas, kas speciāli izstrādātas vai sagatavotas, lai ietvertu iepriekš 1.1. punktā definētā kodolreaktora aktīvo zonu, kā arī attiecīgie reaktora iekšējie komponenti, kas definēti turpmāk 1.8. punktā.

SKAIDROJUMS

1.2. pozīcija attiecas uz kodolreaktoru korpusiem neatkarīgi no spiediena klases un ietver reaktora spiediena tilpnes un kalandrijas. Uz reaktora korpusa vāku, kas ir liela rūpnieciski ražota reaktora korpusa daļa, attiecas 1.2. pozīcija.

1.3. Kodolreaktora degvielas iekraušanas un izkraušanas mašīnas

Aprīkojums manipulācijām, kas speciāli izstrādāts vai sagatavots degvielas iekraušanai vai izkraušanai kodolreaktorā, kas definēts iepriekš 1.1. punktā.

SKAIDROJUMS

Minētās iekārtas spēj darboties nepārtraukti vai veikt tehniski sarežģītas pozicionēšanas vai orientēšanas funkcijas, kuras dod iespēju veikt tādu kompleksu uzpildi, izslēdzot reaktoru, kas parasti nav iespējama, piemēram, bez degvielas tiešas novērošanas vai bez pieejas degvielai.

1.4. Kodolreaktora kontrolstieņi un aprīkojums

Speciāli izstrādāti vai sagatavoti stieņi, to balstu konstrukcijas vai piekares struktūras, stieņu piedziņas mehānismi vai piedziņas vadules, lai kontrolētu kodoldalīšanās procesu reaktorā, kas definēts iepriekš 1.1. punktā.

1.5. Kodolreaktora spiediena caurules

Caurules, kas speciāli izstrādātas vai sagatavotas, lai tajās atrastos gan degvielas elementi, gan primārais dzesēšanas aģents reaktorā, kas definēts iepriekš 1.1. punktā.

SKAIDROJUMS

Spiediena caurules ir degvielas kanālu daļas, kas paredzētas ekspluatācijai pie paaugstināta spiediena, dažreiz virs 5 MPa.

1.6. Kodoldegvielas apvalks

Cirkonija metāla caurules vai cirkonija sakausējuma caurules (vai cauruļu komplekti), kas speciāli izstrādātas vai sagatavotas lietošanai par kodoldegvielas apvalku reaktorā, kas definēts iepriekš 1.1. punktā, daudzumos virs 10 kg.

NB! Attiecībā uz cirkonija spiediena caurulēm sk. 1.5. punktu. Attiecībā uz kalandrija kanāliem sk. 1.8. punktu.

SKAIDROJUMS

Cirkonija metāla caurules vai cirkonija sakausējuma caurules, kas paredzētas lietošanai kodolreaktorā, sastāv no cirkonija, kurā hafnija masas attiecība pret cirkonija masu ir mazāka par 1:500.

1.7. Primārā dzesēšanas aģenta dzesēšanas sūkņi vai cirkulācijas sūkņi

Dzesēšanas sūkņi vai cirkulācijas sūkņi, kas speciāli izstrādāti vai sagatavoti primārā dzesēšanas aģenta cirkulācijai kodolreaktoros, kas definēti iepriekš 1.1. punktā.

SKAIDROJUMS

Speciāli izstrādāti vai sagatavoti dzesēšanas sūkņi vai cirkulācijas sūkņi ietver sūkņus ar ūdeni dzesējamiem reaktoriem, sūkņus ar gāzi dzesējamiem reaktoriem un elektromagnētiskos un mehāniskos sūkņus ar šķidru metālu dzesējamiem reaktoriem. Šāds aprīkojums var ietvert sūkņus ar izstrādātām hermētiskām vai vairākkārt hermētiskām sistēmām, lai novērstu primārā dzesēšanas aģenta noplūdi, cisternu sūkņus un sūkņus ar inerciālām masas sistēmām. Šī definīcija aptver sūkņus, kas sertificēti pēc Amerikas Mehānikas inženieru biedrības (ASME) kodeksa III iedaļas I nodaļas NB apakšiedaļas (1. klases komponenti) vai līdzvērtīgiem standartiem.

1.8. Kodolreaktora iekšējie komponenti

“Kodolreaktora iekšējie komponenti”, kas speciāli izstrādāti vai sagatavoti lietošanai kodolreaktorā, kas definēts iepriekš 1.1. punktā. Tajos ietilpst, piemēram, reaktora aktīvās zonas balstu struktūras, degvielas kanāli, kalandrija kanāli, siltumekrāni, deflektori, serdeņa sietplates un difuzora plates.

SKAIDROJUMS

“Kodolreaktora iekšējie komponenti” ir galvenās struktūras reaktora iekšienē, kurām ir viena vai vairākas funkcijas, piemēram, aktīvās zonas balstīšana, degvielas bloka regulācija, primārā dzesēšanas aģenta plūsmas virzība, reaktora starojuma ekranēšana un reaktora aktīvās zonas instrumentu vadīšana.

1.9. Siltummaiņi

a) Tvaika ģeneratori, kas speciāli izstrādāti vai sagatavoti lietošanai iepriekš 1.1. punktā definētā kodolreaktora primārajā vai starpposma dzesēšanas kontūrā.

b) Citi siltummaiņi, kas speciāli izstrādāti vai sagatavoti lietošanai iepriekš 1.1. punktā definētā kodolreaktora primārajā dzesēšanas kontūrā.

SKAIDROJUMS

Tvaika ģeneratori, kas speciāli izstrādāti vai sagatavoti, lai reaktorā radīto siltumu novadītu ūdens padevei tvaika radīšanai. Gadījumā, ja ir ātrs reaktors, kuram ir arī starpposma dzesēšanas cikls, tvaika ģenerators ir starpposma dzesēšanas kontūrā.

Ar gāzi dzesētā reaktorā siltummaini var izmantot, lai siltumu novadītu uz sekundārās gāzes ciklu, kas darbina gāzturbīnu.

Šā ieraksta kontroles joma neietver siltummaiņus reaktora atbalsta sistēmām, piemēram, ārkārtas dzesēšanas sistēmai vai sabrukšanas siltuma dzesēšanas sistēmai.

1.10. Neitronu detektori

Speciāli izstrādāti vai sagatavoti neitronu detektori neitronu plūsmas noteikšanai iepriekš 1.1. punktā definētā kodolreaktora aktīvajā zonā.

SKAIDROJUMS

Šā ieraksta joma aptver reaktora aktīvās zonas un ārpus aktīvās zonas detektorus, ar kuriem mēra daudzas dažādas plūsmas, parasti no 104 neitroniem uz cm2 sekundē līdz 1010 neitroniem uz cm2 sekundē vai vairāk. Ārpus aktīvās zonas detektori ir tādi instrumenti, kas ir ārpus iepriekš 1.1. punktā definētā kodolreaktora aktīvās zonas, bet atrodas bioloģiskajā aizsargā.

1.11. Ārējie siltumekrāni

“Ārējie siltumekrāni” ir speciāli izstrādāti vai sagatavoti lietošanai iepriekš 1.1. punktā definētajā kodolreaktorā, lai samazinātu siltuma zudumus un arī lai aizsargātu reaktora apvalkstruktūru.

SKAIDROJUMS

“Ārējie siltumekrāni” ir lielas struktūras, kas uzliktas virs reaktora korpusa un kas samazina siltuma zudumus no reaktora, kā arī samazina temperatūru reaktora apvalkstruktūrā.

2. Palīgkodolmateriāli reaktoriem

2.1. Deitērijs un smagais ūdens

Deitērijs, smagais ūdens (deitērija oksīds) un jebkurš cits deitērija savienojums, kurā deitērija un ūdeņraža atomu attiecība pārsniedz 1:5 000 un kurš paredzēts lietošanai kodolreaktorā, kas definēts 1.1. punktā, tādos daudzumos, kuri pārsniedz 200 kg deitērija atomu jebkurai saņēmējvalstij jebkurā 12 mēnešu periodā.

2.2. Kodolkvalitātes grafīts

Grafīts, kurš satur mazāk par 5 miljonajām daļām bora ekvivalenta un kura blīvums lielāks par 1,50 g/cm, lietošanai kodolreaktorā, kas definēts iepriekš 1.1. punktā, tādos daudzumos, kas pārsniedz 1 kilogramu.

SKAIDROJUMS

Eksporta kontroles nolūkā valdība noteiks, vai eksporta grafīts, kas atbilst iepriekšminētajām specifikācijām, ir paredzēts lietošanai kodolreaktorā vai nav.

Bora ekvivalentu (BE) var noteikt eksperimentāli vai aprēķina kā piemaisījumu BEz summu (izņemot BEogleklim, jo oglekli neuzskata par piemaisījumu), tostarp boru, kur:

BEz (ppm) = CF × elementa Z koncentrācija (ppm);

CF ir pārrēķināšanas koeficients: (σz × AB) dalīts ar (σB × Az); σB un σz ir siltuma neitronu absorbcijas efektīvais šķērsgriezums (barnos) attiecīgi dabā sastopamajiem boram un

elementam Z; un AB un Az ir attiecīgi dabā sastopamā bora un elementa Z atommasas.

3. Ražotnes apstarotas kodoldegvielas elementu pārstrādei un speciāli tām izstrādāts vai sagatavots aprīkojums

IEVADPIEZĪME

Apstarotas kodoldegvielas pārstrādē plutoniju un urānu atdala no intensīvi radioaktīviem kodoldalīšanās produktiem un citiem transurāna elementiem. Šo atdalīšanu var sasniegt dažādos tehnoloģiskajos procesos. Tomēr gadu gaitā par visvairāk pieņemto un izmantoto procesu ir kļuvis Purex. Purex ietver apstarotās kodoldegvielas šķīdināšanu slāpekļskābē, pēc tam urāna, plutonija un kodoldalīšanās produktu atdalīšanu ekstrakcijā ar šķīdinātāju, izmantojot tributilfosfāta maisījumu ar organisku atšķaidītāju.

Purex iekārtām ir savstarpēji līdzīgas procesa funkcijas, tostarp apstarotās kodoldegvielas elementu kapāšana, degvielas šķīdināšana, ekstrakcija ar šķīdinātāju un tvaicējamā šķīduma glabāšana. Var būt arī aprīkojums urāna nitrāta termiskai denitrēšanai, plutonija nitrāta pārveidei oksīdā vai metālā un kodoldalīšanās produktu atlieku šķīduma pārveidei tādā formā, kas piemērota ilgstošai glabāšanai vai apglabāšanai. Tomēr Purex aprīkojuma specifiskais tips un konfigurācija, kas pilda šīs funkcijas, katrā Purex iekārtā var atšķirties vairāku iemeslu dēļ, tostarp pēc pārstrādājamās apstarotās kodoldegvielas tipa un daudzuma un paredzētā reģenerēto materiālu izlietojuma, kā arī pēc iekārtas projekta drošuma un apkopes veida.

“Ražotne apstarotas kodoldegvielas elementu pārstrādei” ietver aprīkojumu un sastāvdaļas, kas parasti tieši saskaras ar apstaroto kodoldegvielu un tieši kontrolē apstarotās kodoldegvielas un galvenās kodolmateriālu un kodoldalīšanās produktu pārstrādes plūsmas.

Šos procesus, tostarp nokomplektētās sistēmas plutonija pārveidei un plutonija metāla ražošanai, var identificēt pēc pasākumiem, ko veic, lai novērstu kritiskumu (piemēram, ar ģeometriju), radiācijas iedarbību (piemēram, ar ekranējumu) un toksicitātes bīstamību (piemēram, ar aizsargbarjeru).

EKSPORTS

Visu šajā grupā ietilpstošo galveno priekšmetu eksports notiks tikai saskaņā ar pamatnostādnēs paredzētajām procedūrām.

Valdība patur sev tiesības piemērot pamatnostādnēs paredzētās procedūras citiem priekšmetiem funkcionāli nodalītajā grupā, kā norādīts turpmāk.

Pie aprīkojuma, kuru uzskata par tādu, uz kuru attiecas frāze “un aprīkojums, kas speciāli izstrādāts vai sagatavots” apstarotas kodoldegvielas elementu pārstrādei, pieder:

3.1. Apstarotas kodoldegvielas elementu kapājamās mašīnas

Ar tālvadību darbināms aprīkojums apstarotas kodoldegvielas bloku, pakešu vai stieņu ciršanai, kapāšanai vai griešanai, kas speciāli šim nolūkam izstrādāts vai sagatavots lietošanai iepriekš norādītajā pārstrādes ražotnē.

SKAIDROJUMS

Šis aprīkojums pārlauž degvielas apvalku, lai apstaroto kodolmateriālu izšķīdinātu. Visbiežāk izmanto speciāli šim nolūkam izstrādātas metālgriežamās šķēres, lai gan var izmantot augstas tehnoloģijas aprīkojumu, piemēram, lāzerus.

3.2. Šķīdinātāji

Sevišķi drošas tvertnes (piemēram, neliela diametra apaļas vai taisnstūrveida tvertnes), kas speciāli izstrādātas vai sagatavotas lietošanai iepriekš norādītajā pārstrādes ražotnē un paredzētas apstarotas kodoldegvielas izšķīdināšanai, un spēj izturēt karstu, stipri korozīvu šķidrumu, un ko var uzpildīt un uzturēt ar tālvadību.

SKAIDROJUMS

Šķīdinātājos parasti nonāk sakapātā izlietotā degviela. Šajās sevišķi drošajās tilpnēs apstaroto kodolmateriālu izšķīdina slāpekļskābē un pārklājuma atlikumus atdala no procesa plūsmas.

3.3. Šķīdinātāja ekstraktori un šķīdinātāja ekstrakcijas aprīkojums

Speciāli izstrādāti vai sagatavoti šķīdinātāja ekstraktori, piemēram, pildījuma vai pulsējošas kolonnas, maisījuma nostādinātāji vai centrifūgas kontaktori lietošanai apstarotās degvielas pārstrādes ražotnē. Šķīdinātāja ekstraktoriem jāiztur slāpekļskābes korozīvā iedarbība. Šķīdinātāja ekstraktorus parasti ražo no nerūsējoša tērauda ar mazu oglekļa saturu, titāna, cirkonija vai citiem augstas kvalitātes materiāliem atbilstoši ļoti augstiem standartiem (ieskaitot speciālu metināšanu un pārbaudi, kā arī kvalitātes nodrošināšanu un kvalitātes kontroles metodes).

SKAIDROJUMS

Šķīdinātāja ekstraktoros nonāk apstarotās kodoldegvielas šķīdums no šķīdinātājiem un organiskais šķīdums, ar ko atdala urānu, plutoniju un kodoldalīšanās produktus. Šķīdinātāja ekstrakcijas aprīkojums parasti ir izstrādāts atbilstīgi tādiem stingriem ekspluatācijas parametriem kā ilgs ekspluatācijas laiks bez apkopes prasībām vai pielāgojamība vieglai nomaiņai, ekspluatācijas un kontroles vienkāršība un pielāgojamība procesa nosacījumu izmaiņām.

3.4. Ķīmisku vielu turēšanas un glabāšanas trauki

Turēšanas vai glabāšanas trauki, kas speciāli izstrādāti vai sagatavoti lietošanai apstarotas degvielas pārstrādes ražotnē. Turēšanas vai glabāšanas traukiem jāiztur slāpekļskābes korozīvā iedarbība. Turēšanas vai glabāšanas traukus parasti ražo no tādiem materiāliem kā nerūsējošais tērauds ar mazu oglekļa saturu, titāns, cirkonijs vai citi augstas kvalitātes materiāli. Turēšanas vai glabāšanas trauki var būt paredzēti ekspluatācijai un apkopei ar tālvadību, un tiem var būt šādi kodoldrošuma kontroles raksturlielumi:

1) sienas vai iekšējās konstrukcijas ar vismaz 2 % bora ekvivalenci vai

2) 175 mm (7 collu) maksimālais diametrs cilindriskiem traukiem, vai

3) 75 mm (3 collu) maksimālais platums taisnstūrveida vai apaļam traukam.

SKAIDROJUMS

Šķīdinātāja ekstrakcijas stadijā rodas procesa trīs galvenās šķīduma plūsmas. Turēšanas vai glabāšanas traukus visu triju plūsmu turpmākajā pārstrādē lieto šādi:

a) tīro urāna nitrāta šķīdumu koncentrē tvaicējot un pārvada uz denitrēšanas procesu, kurā to pārveido urāna oksīdā. Šo oksīdu atkārtoti lieto kodoldegvielas ciklā;

b) intensīvi radioaktīvo kodoldalīšanās produktu šķīdumu parasti koncentrē tvaicējot un glabā koncentrēta šķīduma formā. Vēlāk šo koncentrātu var tvaicēt un pārveidot glabāšanai vai apglabāšanai piemērotā formā;

c) tīro plutonija nitrāta šķīdumu koncentrē un glabā līdz pārnešanai uz turpmākajām procesa stadijām. Īpaši plutonija šķīdumu turēšanas un glabāšanas trauki ir izstrādāti tā, lai novērstu kritiskuma problēmas, ko rada šīs plūsmas koncentrācijas un formas izmaiņas.

3.5. Neitronu mērīšanas sistēmas procesa kontrolei

Neitronu mērīšanas sistēmas, kas speciāli izstrādātas vai sagatavotas iekļaušanai un lietošanai automatizētās procesa kontroles sistēmās apstarotas kodoldegvielas elementu pārstrādes ražotnē.

SKAIDROJUMS

Šīs sistēmas ietver aktīvas un pasīvas neitronu mērīšanas un atšķiršanas spēju, lai noteiktu skaldmateriālu daudzumu un sastāvu. Nokomplektētā sistēma sastāv no neitronu ģeneratora, neitronu detektora, pastiprinātājiem un signālu apstrādes elektronikas.

Šā ieraksta joma neietver neitronu detektorus un mērinstrumentus, kas paredzēti kodolmateriālu uzskaitei un drošībai vai jebkādam citam pielietojumam, kas nav saistīts ar iekļaušanu un lietošanu automatizētās procesa kontroles sistēmās apstarotas kodoldegvielas elementu pārstrādes ražotnē.

4. Ražotnes kodolreaktoru degvielas elementu ražošanai un speciāli tām izstrādāts vai sagatavots aprīkojums

IEVADPIEZĪME

Kodolreaktoru degvielas elementus ražo no viena vai vairākiem izejmateriāliem vai speciālajiem skaldmateriāliem, kas minēti šā pielikuma sadaļā “MATERIĀLI UN APRĪKOJUMS”. Attiecībā uz oksīdu degvielu, kas ir izplatītākais degvielas tips, tiks izmantots granulu presēšanas, saķepināšanas, slīpēšanas un šķirošanas aprīkojums. Darbam ar jaukto oksīdu degvielu, kamēr degviela tiek iekapsulēta apvalkā, izmanto boksus ar cimdiem (vai līdzīgas aizsargiekārtas). Visos gadījumos degviela tiek hermētiski iekapsulēta piemērotā apvalkā, kas paredzēts kā galvenais apvalks, kurš aptver degvielu tā, lai nodrošinātu paredzamu un drošu degvielas kvalitāti reaktora ekspluatācijas laikā. Arī pārējos gadījumos ir nepieciešama ļoti augstiem standartiem atbilstoša un precīza procesu, procedūru un aprīkojuma kontrole, lai nodrošinātu paredzamu un drošu degvielas kvalitāti.

SKAIDROJUMS

Pie aprīkojuma, kuru uzskata par tādu, uz kuru attiecas frāze “un aprīkojums, kas speciāli izstrādāts vai sagatavots” degvielas elementu ražošanai, pieder aprīkojums, kas:

a) parasti tieši saskaras ar kodolmateriālu vai tieši pārstrādā to, vai kontrolē kodolmateriāla ražošanas plūsmu;

b) iekapsulē kodolmateriālus apvalkā;

c) pārbauda apvalka vai iekapsulējuma integritāti;

d) pārbauda iekapsulētās degvielas beigu apstrādi; vai

e) tiek izmantotas reaktora degvielas elementu montāžai.

Šāds aprīkojums vai aprīkojuma sistēmas var ietvert, piemēram:

1) pilnībā automātiskas granulu pārbaudes stacijas, kas speciāli izstrādātas vai sagatavotas, lai pārbaudītu kurināmā granulu galīgos izmērus un virsmas defektus;

2) automātiskas metināšanas iekārtas, kas speciāli izstrādātas vai sagatavotas, lai gala vāciņus piemetinātu kurināmā stieņiem (vai elementiem);

3) automātiskas testu un pārbaudes stacijas, kas speciāli izstrādātas vai sagatavotas, lai pārbaudītu nokomplektēto kurināmā stieņu (vai elementu) integritāti;

4) sistēmas, kas speciāli izstrādātas vai sagatavotas, lai ražotu kodoldegvielas apvalku.

3. pozīcijā parasti iekļauj aprīkojumu, kas paredzēts, lai: a) ar rentgenstariem pārbaudītu stieņu (vai elementu) gala vāciņu metinājumus, b) konstatētu hēlija noplūdi no stieņiem (vai elementiem) zem spiediena un c) ar gamma stariem skenētu stieņus (vai elementus) nolūkā pārbaudīt kurināmā granulu pareizu pielādēšanu iekšienē.

5. Ražotnes dabīgā urāna, noplicinātā urāna vai speciālā skaldmateriāla izotopu atdalīšanai un speciāli tām izstrādāts vai sagatavots aprīkojums, kas nav analītiskie instrumenti

IEVADPIEZĪME

Ražotnes, aprīkojums un tehnoloģija urāna izotopu atdalīšanai daudzējādā ziņā ir ciešā saistībā ar ražotnēm, aprīkojumu un tehnoloģiju “citu elementu” izotopu atdalīšanai. Īpašos gadījumos kontroli saskaņā ar 5. iedaļu piemēro arī ražotnēm un aprīkojumam, kas paredzēti “citu elementu” izotopu atdalīšanai. Šīs “citu elementu” izotopu atdalīšanai paredzēto ražotņu un aprīkojuma kontroles ir papildinājums to ražotņu un aprīkojuma kontrolēm, kas speciāli izstrādāti vai sagatavoti speciālā skaldmateriāla apstrādei, izmantošanai vai ražošanai, uz kuriem attiecas kontroles saraksts. Šīs 5. iedaļā minētās papildu kontroles attiecībā uz izmantošanu, kurā ir iesaistīti “citi elementi”, nepiemēro elektromagnētiskajam izotopu atdalīšanas procesam, kas ir aprakstīts pamatnostādņu 2. daļā.

Procesi, kuriem vienlīdz piemēro 5. iedaļā minētās kontroles, neatkarīgi, vai paredzētā izmantošana ir urāna izotopu atdalīšana vai “citu elementu” izotopu atdalīšana, ir: gāzu centrifūga, gāzu difūzija, plazmas atdalīšanas process un aerodinamiskie procesi.

Dažos procesos saistība ar urāna izotopu atdalīšanu ir atkarīga no atdalāmā elementa. Minētie procesi ir: lāzera procesi (piemēram, molekulāro izotopu atdalīšana ar lāzeru un atomārā tvaika izotopu atdalīšana ar lāzeru), ķīmiskā apmaiņa un jonu apmaiņa. Tāpēc piegādātājiem jānovērtē minēti procesi katrā gadījumā atsevišķi, lai attiecīgi piemērotu 5. iedaļas kontroles attiecībā uz izmantošanu, kurā ir iesaistīti “citi elementi”.

Turpmāk uzskaitītie priekšmeti pieder pie aprīkojuma, ko uzskata par tādu, uz kuru attiecas frāze “aprīkojums, kas nav analītiskie instrumenti un kas speciāli izstrādāts vai sagatavots” urāna izotopu atdalīšanai.

5.1. Gāzu centrifūgas un mezgli un sastāvdaļas, kas speciāli izstrādātas vai sagatavotas izmantošanai gāzu centrifūgās

IEVADPIEZĪME

Gāzu centrifūga parasti sastāv no plānsienu cilindra(-iem), kura(-u) diametrs ir no 75 mm līdz 650 mm un kurš(-i) atrodas vakuuma vidē, un griežas ar lielu perifērisko ātrumu 300 m/s vai vairāk, un kura centrālā ass ir vertikāla. Lai sasniegtu lielu ātrumu, rotējošo sastāvdaļu konstrukcijas materiāliem jābūt ar augstu izturības attiecību pret blīvumu, un rotora mezgls un attiecīgi tā atsevišķās sastāvdaļas jāražo ar ļoti mazām pielaidēm, lai līdz minimumam samazinātu nelīdzsvaru. Atšķirībā no citām centrifūgām gāzu centrifūgai, kas paredzēta urāna bagātināšanai, rotora kamerā ir rotējošs(-i) diska formas deflektors(-i) un stacionāri novietotas UF6 gāzes ielādes un ekstrakcijas caurules ar vismaz trijiem atsevišķiem kanāliem, no kuriem divi ir savienoti ar uztvērējiem, kas aizņem telpu no rotora ass virzienā uz rotora kameras perifēriju. Vakuuma vidē ir arī vairāki kritiski priekšmeti, kas nerotē, un, kaut arī ir speciāli izstrādāti, tos nav grūti izgatavot, un to izgatavošanā neizmanto unikālus materiālus. Tomēr centrifūgas iekārtai ir vajadzīgs liels skaits šo sastāvdaļu, tāpēc daudzumi var būt svarīga norāde par galalietojumu.

5.1.1. Rotējošās sastāvdaļas

a) Nokomplektēti rotora mezgli Plānsienu cilindri vai vairāki savstarpēji savienoti plānsienu cilindri, kas ražoti no viena materiāla vai vairākiem materiāliem ar augstu izturības attiecību pret blīvumu, kas aprakstīti šīs iedaļas SKAIDROJUMĀ. Ja cilindri ir savstarpēji savienoti, tad tie ir savienoti ar elastīgām plēšām vai gredzeniem, kas aprakstīti tālāk 5.1.1.c) iedaļā. Rotors galīgajā formā ir aprīkots ar iekšēju(-iem) deflektoru(-iem) un gala vāciņiem, kas aprakstīti tālāk 5.1.1.d) un e) iedaļā. Tomēr nokomplektētu mezglu var piegādāt tikai daļēji samontētu.

b) Rotora caurules Speciāli izstrādāti vai sagatavoti plānsienu cilindri, kuru biezums ir 12 mm vai mazāks un diametrs no 75 mm līdz 650 mm, un kuri ražoti no viena materiāla vai vairākiem materiāliem ar augstu izturības attiecību pret blīvumu, kas aprakstīti šīs iedaļas SKAIDROJUMĀ.

c) Gredzeni vai plēšas Sastāvdaļas, kas speciāli izstrādātas vai sagatavotas, lai lokāli balstītu rotora cauruli vai savienotu vairākas rotora caurules. Plēšas ir īss, neregulārs cilindrs, kura sienu biezums ir 3 mm vai mazāks, diametrs no 75 mm līdz 650 mm un kurš ražots no viena no materiāliem ar augstu izturības attiecību pret blīvumu, kas aprakstīti šīs iedaļas SKAIDROJUMĀ.

d) Deflektori Diska formas sastāvdaļas, kuru diametrs ir no 75 mm līdz 650 mm un kuras speciāli izstrādātas vai sagatavotas uzstādīšanai centrifūgas rotora caurulē, lai izolētu priekškameru no galvenās atdalīšanas kameras un, dažos gadījumos, lai veicinātu UF6 gāzes cirkulāciju rotora caurules galvenajā atdalīšanas kamerā, un kuras ražotas no viena no materiāliem ar augstu izturības attiecību pret blīvumu, kas aprakstīti šīs iedaļas SKAIDROJUMĀ.

e) Augšējie vāciņi/apakšējie vāciņi Diska formas sastāvdaļas, kuru diametrs ir no 75 mm līdz 650 mm un kuras speciāli izstrādātas vai sagatavotas, lai derētu rotora caurules galiem, un satur UF6 rotora caurulē, un dažos gadījumos, lai kā neatņemamu sastāvdaļu balstītu, noturētu vai saturētu augšējā gultņa (augšējā vāciņa) elementu vai turētu motora un apakšējā gultņa (apakšējā vāciņa) rotējošos elementus, un kuras ražotas no viena no materiāliem ar augstu izturības attiecību pret blīvumu, kas aprakstīti šīs iedaļas SKAIDROJUMĀ.

SKAIDROJUMS

Centrifūgas rotējošo sastāvdaļu ražošanā izmanto šādus materiālus:

a) martensīta tēraudi ar maksimālo stiepes izturību 1,95 GPa vai vairāk;

b) alumīnija sakausējumi ar maksimālo stiepes izturību 0,46 GPa vai vairāk;

c) pavedienveidīgos materiālus, kuri piemēroti izmantošanai kompozītu struktūrās un kuru īpatnējais modulis ir 3,18 × 106 m vai lielāks un īpatnējā maksimālā stiepes izturība 7,62 × 104 m vai lielāka (“īpatnējais modulis” ir Junga modulis, ko izsaka ar N/m2, kurš dalīts ar īpatnējo svaru, kas izteikts ar N/m3; “īpatnējā maksimālā stiepes izturība” ir maksimālā stiepes izturība, ko izsaka ar N/m2, kurš dalīts ar īpatnējo svaru, kas izteikts ar N/m3).

5.1.2. Statiskās sastāvdaļas

a) magnētiskās piekares gultņi 1. Speciāli izstrādāti vai sagatavoti gultņu bloki, kas sastāv no apaļa magnēta, kurš piekārts korpusā, kurā ir slāpēta vide. Korpusu ražos no UF6 izturīga materiāla (skatīt SKAIDROJUMU 5.2. iedaļā). Magnēts ir sapārots ar polu vai otru magnētu, kas uzmontēts augšējam vāciņam, kurš aprakstīts 5.1.1.e) iedaļā. Magnētam var būt gredzenveida forma, kuram attiecība starp ārējo un iekšējo diametru ir mazāka vai vienāda ar 1,6:1. Magnēts var būt tādā formā, kuras sākotnējā relatīvā caurlaides spēja ir 0,15 H/m vai lielāka, vai arī paliekošā magnetizācija ir 98,5 % vai vairāk, vai energoprodukts, kas lielāks par 80 kJ/m3. Bez parastajām materiālu īpašībām pastāv priekšnoteikums, ka magnētisko asu novirzei no ģeometriskajām asīm jāiekļaujas ļoti šaurās pielaidēs (kas ir mazākas par 0,1 mm) vai ka magnēta materiālam jābūt īpaši homogēnam. 2. Aktīvi magnētiskie gultņi, kas speciāli izstrādāti vai sagatavoti izmantošanai gāzu centrifūgās. SKAIDROJUMS Šiem gultņiem parasti ir šādi raksturlielumi: — izstrādāti, lai uzturētu rotora centrisku griešanos ar frekvenci 600 Hz vai vairāk, un — saistīti ar drošu elektroenerģijas padeves sistēmu un/vai nepārtrauktas barošanas avotu (UPS), lai darbotos vairāk par vienu stundu.

b) gultņi/amortizatori Speciāli izstrādāti vai sagatavoti gultņi ar šarnīra/vāciņa bloku, kas uzmontēts amortizatoram. Šarnīrs parasti ir rūdīta tērauda vārpsta ar puslodi vienā galā un ierīci stiprināšanai pie apakšējā vāciņa, kas aprakstīts 5.1.1.e) iedaļā, otrā galā. Vārpstai tomēr var būt piestiprināts hidrodinamisks gultnis. Vāciņam ir lodveida forma, kuras vienā virsmā ir puslodes formas padziļinājums. Šīs sastāvdaļas bieži nepiegādā kopā ar amortizatoru.

c) molekulārie sūkņi Speciāli izstrādāti vai sagatavoti cilindri ar iekšpusē iestrādātām vai ekstrudētām spirālveida rievām un sienās iefrēzētām rēdzēm. Raksturīgie izmēri ir šādi: iekšējais diametrs no 75 mm līdz 650 mm, sienu biezums 10 mm vai vairāk, garums vienāds ar diametru vai lielāks. Rievām parasti ir taisnstūra šķērsgriezums, un to dziļums ir 2 mm vai vairāk.

d) motora statori Speciāli izstrādāti vai sagatavoti gredzenveida statori ātrgaitas daudzfāzu maiņstrāvas histerēzes (vai magnētiskās pretestības) motoriem sinhronai ekspluatēšanai vakuumā un frekvenču diapazonā 600 Hz vai vairāk ar jaudu 40 VA vai vairāk. Statori var sastāvēt no daudzfāzu tinumiem uz laminētas un zudumus maz radošas dzelzs serdes, kas sastāv no plānām, parasti 2,0 mm vai plānākām kārtām.

e) centrifūgas korpuss/uztvērēji Sastāvdaļas, kas speciāli izstrādātas vai sagatavotas, lai saturētu gāzu centrifūgas rotora caurules mezglu. Korpuss sastāv no stingra cilindra, kura sienu biezums ir līdz 30 mm un kura gali ir precīzi apstrādāti, lai ieliktu gultņus, un kuram ir viens atloks vai vairāki atloki stiprināšanai. Apstrādātie gali ir savstarpēji paralēli un perpendikulāri cilindra garenasij par 0,05 grādiem vai mazāk. Korpusam var būt arī šūnu tipa struktūra, lai ietvertu vairākus rotora mezglus.

f) uztvērēji Speciāli izstrādātas vai sagatavotas caurules UF6 gāzes ekstrakcijai no rotora caurules iekšpuses ar Pito cauruli (tas ir, ar atveri, kas pa perimetru vērsta uz gāzes plūsmas iekšpusi rotora caurulē, piemēram, ar saliektu radiāli novietotas caurules galu) un kuru var piestiprināt pie centrālās gāzes ekstrakcijas sistēmas.

5.2. Speciāli izstrādātas vai sagatavotas palīgsistēmas, aprīkojums un sastāvdaļas gāzu centrifūgu bagātināšanas ražotnēm

IEVADPIEZĪME

Palīgsistēmas, aprīkojums un sastāvdaļas gāzu centrifūgu bagātināšanas ražotnei ir tās ražotnes sistēmas, kas vajadzīgas, lai ielādētu UF6 centrifūgās, savstarpēji savienotu atsevišķās centrifūgas kaskādēs (vai līmeņos), lai ļautu progresīvi paaugstināt bagātinājumus un ekstrahēt UF6“produktu” un “atlikumus” no centrifūgām, kopā ar aprīkojumu, kas vajadzīgs centrifūgu piedziņai vai ražotnes kontrolēšanai.

Parasti UF6 karstos autoklāvos iztvaicē no cietās fāzes un gāzes formā sadala pa centrifūgām, izmantojot kaskādes sadalītāju cauruļu sistēmu. “Produkta” un “atlikumu” UF6 gāzveida plūsmas no centrifūgām arī vada pa kaskādes sadalītāju cauruļu sistēmu uz izsaldētājiem (kas darbojas ar aptuveni 203 K (– 70 °C temperatūru)), kur tās kondensē pirms turpmākās pārvades konteineros, kas piemēroti pārvadāšanai vai glabāšanai. Tā kā bagātināšanas ražotne sastāv no daudziem tūkstošiem centrifūgu, kas sakārtotas kaskādēs, kaskādes sadalītāju cauruļu sistēmas garums, ieskaitot tūkstošiem metinājumu ar ievērojamu plānojuma atkārtojumu, ir daudzi kilometri. Aprīkojumu, sastāvdaļas un cauruļu sistēmas ražo pēc ļoti augstiem vakuuma un tīrības standartiem.

SKAIDROJUMS

Daži no tālāk minētajiem priekšmetiem tieši saskaras ar UF6 tehnoloģisko gāzi vai tieši kontrolē centrifūgas un gāzes plūsmu no centrifūgas uz centrifūgu un no kaskādes uz kaskādi. Materiāli, izturīgi pret UF6 koroziju, ir varš, vara sakausējumi, nerūsējošais tērauds, alumīnijs, alumīnija oksīds, alumīnija sakausējumi, niķelis vai tā sakausējumi, kuros ir 60 % vai vairāk niķeļa, un fluorogļūdeņražu polimēri.

5.2.1. Ielādes sistēmas/produkta un atlikumu izvades sistēmas

Speciāli izstrādātas vai sagatavotas bagātināšanas ražotņu tehnoloģiskās sistēmas vai aprīkojums, kas izgatavots no UF6 koroziju izturīgiem materiāliem vai aizsargāts ar tiem, tostarp:

a) ielādes autoklāvi, krāsnis vai sistēmas UF6 ievadīšanai bagātināšanas procesā;

b) desublimatori, izsaldētāji vai sūkņi, ko lieto UF6 izdalīšanai no bagātināšanas procesa un pēc tam pārvadīšanai pēc uzkarsēšanas;

c) sacietināšanas vai sašķidrināšanas stacijas, kurās UF6 izdala no bagātināšanas procesa, saspiežot un pārveidojot UF6 šķidrā vai cietā formā;

d) “produkta” vai “atlikumu” stacijas, ko izmanto UF6 pildīšanai konteineros.

5.2.2. Automātisko sadalītāju cauruļu sistēmas

Speciāli izstrādātas vai sagatavotas cauruļu sistēmas un sadalītāju sistēmas manipulācijām ar UF6 centrifūgu kaskādēs. Cauruļu tīkls parasti ir “trīsdaļīga” sadalītāju sistēma, kurā katra centrifūga ir savienota ar katru no sadalītājiem. Tāpēc tās forma ievērojami atkārtojas. Tā ir pilnīgi izgatavota no UF6 izturīgiem materiāliem vai aizsargāta ar tiem (skatīt šīs iedaļas SKAIDROJUMU) un ražota pēc ļoti augstiem vakuuma un tīrības standartiem.

5.2.3. Speciāli slēgvārsti un kontrolvārsti

a) Slēgvārsti, kas ir speciāli izstrādāti vai sagatavoti darbībai ar ielādes, produkta vai atlikumu UF6 gāzveida plūsmām individuālā gāzu centrifūgā.

b) Plēšu slēgvārsti, manuāli vai automātiski, izslēgšanas vai kontroles, kas izgatavoti no UF6 koroziju izturīgiem materiāliem vai aizsargāti ar tiem, ar iekšējo diametru no 10 mm līdz 160 mm un kas ir īpaši izstrādāti vai sagatavoti izmantošanai gāzu centrifūgu bagātināšanas ražotņu galvenajās sistēmās vai palīgsistēmās.

SKAIDROJUMS

Parasti īpaši izstrādāti vai sagatavoti vārsti ietver plēšu slēgvārstus, ātri darbojošos aizverama tipa, ātri darbojošos vārstus un citus.

5.2.4. UF6 masspektrometri/jonu avoti

Speciāli izstrādāti vai sagatavoti masspektrometri, ar ko var nepārtraukti ņemt paraugus no UF6 gāzes plūsmām un kam ir visi šie raksturlielumi:

1. spēja reģistrēt jonus ar atommasu 320 vienības vai lielāku un izšķirtspēja ir labāka nekā 1 daļa uz 320;

2. jonu avoti ir izgatavoti no niķeļa, niķeļa-vara sakausējumiem ar niķeļa saturu svarā 60 % vai vairāk vai no niķeļa-hroma sakausējumiem vai aizsargāti ar tiem;

3. elektronu apšaudes jonizācijas avoti;

4. izotopu analīzei piemērota kolektoru sistēma.

5.2.5. Frekvences pārveidotāji

Frekvences pārveidotāji (pazīstami arī ar konvertera vai invertora nosaukumu), kas speciāli izstrādāti vai sagatavoti 5.1.2.d) iedaļā noteikto motoru statoru apgādei, vai šādu frekvences pārveidotāju daļas, sastāvdaļas un apakšmezgli, kuriem ir visi šie raksturlielumi:

1. daudzfāzu frekvences jauda 600 Hz vai lielāka; un

2. augsta stabilitāte (ar frekvenču kontroli virs 0,2 %).

5.3. Speciāli izstrādāti vai sagatavoti mezgli un sastāvdaļas izmantošanai gāzu difūzijas bagātināšanā

IEVADPIEZĪME

Izmantojot gāzu difūzijas metodi urāna izotopu atdalīšanai, galvenais tehnoloģiskais mezgls ir speciāla, poraina gāzu difūzijas barjera, siltummainis gāzes dzesēšanai (gāze sakarst saspiežot), slēgvārsti un kontrolvārsti, un cauruļvadi. Ciktāl gāzu difūzijas tehnoloģijā lieto urāna heksafluorīdu (UF6), tiktāl visām aprīkojuma, cauruļvadu un instrumentu virsmām (kas saskaras ar gāzi) jābūt no tādiem materiāliem, kuri saskarē ar UF6 nezaudē stabilitāti. Gāzu difūzijas iekārtai ir vajadzīgi vairāki šādi mezgli, tāpēc daudzumi var būt svarīga norāde par galalietojumu.

5.3.1. Gāzu difūzijas barjeras un barjeras materiāli

a) speciāli izstrādāti vai sagatavoti plāni, poraini filtri, kuru poru izmērs ir 10–100 nm, biezums 5 mm vai mazāks, kuriem cauruļveida formas gadījumā diametrs ir 25 mm vai mazāks, kuri izgatavoti no metāla, polimēra vai keramikas materiāliem, kas ir izturīgi pret UF6 koroziju (skatīt SKAIDROJUMU 5.4. iedaļā), un

b) speciāli sagatavoti savienojumi vai pulveri šādu filtru ražošanai. Pie šādiem savienojumiem un pulveriem pieder niķelis vai sakausējumi, kas satur 60 % vai vairāk niķeļa, alumīnija oksīda vai UF6 izturīgi, pilnīgi fluorēti ogļūdeņražu polimēri, kuru tīrības pakāpe ir 99,9 % vai vairāk, daļiņu izmērs mazāks par 10 μm un daļiņu izmēra vienveidība augsta, un kuri ir speciāli sagatavoti gāzu difūzijas barjeru ražošanai.

5.3.2. Difuzoru korpusi

Speciāli izstrādāti vai sagatavoti hermētiski noslēgti trauki, lai saturētu gāzu difūzijas barjeru, kura izgatavota no UF6 izturīgiem materiāliem vai aizsargāta ar tiem (skatīt SKAIDROJUMU 5.4. iedaļā).

5.3.3. Kompresori un gāzu pūtēji

Speciāli izstrādāti vai sagatavoti kompresori vai gāzu pūtēji ar UF6 nosūkšanas jaudu 1 m3 minūtē vai vairāk un ar izplūdes spiedienu līdz 500 kPa, paredzēti ilgtermiņa ekspluatēšanai UF6 vidē, kā arī šādu kompresoru un gāzu pūtēju atsevišķi mezgli. Šo kompresoru un gāzu pūtēju spiediena attiecība ir 10:1 vai mazāk, un tos izgatavo no UF6 izturīgiem materiāliem vai aizsargā ar tiem (skatīt SKAIDROJUMU 5.4. iedaļā).

5.3.4. Rotora vārpstas blīves

Speciāli izstrādātas vai sagatavotas vakuuma blīves ar blīves ielādes un blīves izvada pieslēgumiem, kas paredzētas, lai noblīvētu vārpstu, kura savieno kompresora vai gāzu pūtēja rotoru ar piedziņas motoru tā, lai droši izslēgtu gaisa ieplūdi kompresora vai gāzu pūtēja iekšējā kamerā, kas piepildīta ar UF6. Šādas blīves parasti izstrādā bufergāzes ieplūdes ātrumam, kas ir mazāks par 1 000 cm3 minūtē.

5.3.5. Siltummaiņi UF6 dzesēšanai

Speciāli izstrādāti vai sagatavoti siltummaiņi, kas izgatavoti no UF6 izturīgiem materiāliem vai aizsargāti ar tiem (skatīt SKAIDROJUMU 5.4. iedaļā), un paredzēti ieplūdes spiediena normas maiņai, kura ir mazāka par 10 Pa stundā, ja spiedienu starpība ir 100 kPa.

5.4. Speciāli izstrādātas vai sagatavotas palīgsistēmas, aprīkojums un sastāvdaļas izmantošanai gāzu difūzijas bagātināšanā

IEVADPIEZĪME

Palīgsistēmas, aprīkojums un sastāvdaļas gāzu difūzijas bagātināšanas ražotnēm ir tās ražotnes sistēmas, kas vajadzīgas, lai ielādētu UF6 gāzu difūzijas mezglā, savstarpēji savienotu atsevišķos mezglus kaskādēs (vai līmeņos), lai ļautu progresīvi paaugstināt bagātinājumus un ekstrahēt UF6“produktu” un “atlikumus” no difūzijas kaskādēm. Tā kā difūzijas kaskādēm ir augsti inerciālas īpašības, jebkurš pārtraukums to ekspluatācijā, īpaši to izslēgšana, rada smagas sekas. Tāpēc gāzu difūzijas ražotnē ir svarīgi visās tehnoloģiskajās sistēmās stingri un pastāvīgi uzturēt vakuumu, automātisko aizsardzību pret avārijām un precīzu automātisko gāzes plūsmas regulēšanu. Tāpēc ražotne jāaprīko ar daudzām speciālām mērīšanas, regulēšanas un kontroles sistēmām.

Parasti UF6 iztvaicē no cilindriem, ko ieliek autoklāvos, un gāzes formā sadala pa ievada punktiem, izmantojot kaskādes sadalītāju cauruļu sistēmu.“Produkta” un “atlikumu” UF6 gāzveida plūsmas no izvada punktiem vada pa kaskādes sadalītāju cauruļu sistēmu uz izsaldētājiem vai uz kompresijas stacijām, kur UF6 gāzi sašķidrina pirms turpmākās pārvades konteineros, kas piemēroti pārvadāšanai vai glabāšanai. Tā kā gāzu difūzijas bagātināšanas ražotne sastāv no daudziem gāzu difūzijas mezgliem, kas sakārtoti kaskādēs, kaskādes sadalītāju cauruļu sistēmas garums, ieskaitot tūkstošiem metinājumu ar ievērojamu plānojuma atkārtojumu, ir daudzi kilometri. Aprīkojumu, sastāvdaļas un cauruļu sistēmas ražo pēc ļoti augstiem vakuuma un tīrības standartiem.

SKAIDROJUMS

Tālāk minētie priekšmeti vai nu tieši saskaras ar UF6 tehnoloģisko gāzi, vai tieši kontrolē plūsmu kaskādē. Materiāli, izturīgi pret UF6 koroziju, ir varš, vara sakausējumi, nerūsējošais tērauds, alumīnijs, alumīnija oksīds, alumīnija sakausējumi, niķelis un tā sakausējumi, kuros ir 60 % vai vairāk niķeļa, un fluorogļūdeņražu polimēri.

5.4.1. Ielādes sistēmas/produkta un atlikumu izvades sistēmas

Speciāli izstrādātas vai sagatavotas bagātināšanas ražotņu tehnoloģiskās sistēmas vai aprīkojums, kas izgatavoti no UF6 koroziju izturīgiem materiāliem vai aizsargāti ar tiem, tostarp:

a) ielādes autoklāvi, krāsnis vai sistēmas UF6 ievadīšanai bagātināšanas procesā;

b) desublimatori, izsaldētāji vai sūkņi, ko lieto UF6 izdalīšanai no bagātināšanas procesa un pēc tam pārvadīšanai pēc uzkarsēšanas;

c) sacietināšanas vai sašķidrināšanas stacijas, kurās UF6 izdala no bagātināšanas procesa, saspiežot un pārveidojot UF6 šķidrā vai cietā formā;

d) “produkta” vai “atlikumu” stacijas, ko izmanto UF6 pildīšanai konteineros.

5.4.2. Sadalītāju cauruļu sistēmas

Speciāli izstrādātas vai sagatavotas cauruļu sistēmas un sadalītāju sistēmas manipulācijām ar UF6 gāzu difūzijas kaskādēs.

SKAIDROJUMS

Šis cauruļu tīkls parasti ir “divdaļīga” sadalītāju sistēma, kurā katra kamera ir savienota ar katru no sadalītājiem.

5.4.3. Vakuuma sistēmas

a) Speciāli izstrādāti vai sagatavoti vakuuma kolektori, vakuuma sadalītāji un vakuuma sūkņi, kuru nosūkšanas jauda ir 5 m3 minūtē vai vairāk.

b) Vakuuma sūkņi, kas speciāli izstrādāti ekspluatēšanai UF6 saturošās vidēs un izgatavoti no UF6 koroziju izturīgiem materiāliem vai aizsargāti ar tiem (skatīt šīs iedaļas SKAIDROJUMU). Minētie sūkņi var būt rotējoši vai turbo, tiem var būt novirze, un tiem var būt fluoroglekļa blīves un speciāli darba šķidrumi.

5.4.4. Speciāli slēgvārsti un kontrolvārsti

Speciāli izstrādāti vai sagatavoti plēšu slēgvārsti, manuāli vai automātiski, izslēgšanas vai kontroles, izgatavoti no UF6 koroziju izturīgiem materiāliem vai aizsargāti ar tiem, paredzēti uzstādīšanai gāzu difūzijas bagātināšanas ražotņu galvenajās sistēmās un palīgsistēmās.

5.4.5. UF6 masspektrometri/jonu avoti

Speciāli izstrādāti vai sagatavoti masspektrometri, ar ko var nepārtraukti ņemt paraugus no UF6 gāzes plūsmām un kam ir visi šie raksturlielumi:

1. spēja reģistrēt jonus ar atommasu 320 vienības vai lielāku un izšķirtspēja ir labāka nekā 1 daļa uz 320;

2. jonu avoti ir izgatavoti no niķeļa, niķeļa-vara sakausējumiem ar niķeļa saturu svarā 60 % vai vairāk vai no niķeļa-hroma sakausējumiem vai aizsargāti ar tiem;

3. elektronu apšaudes jonizācijas avoti;

4. izotopu analīzei piemērota kolektoru sistēma.

5.5. Speciāli izstrādātas vai sagatavotas sistēmas, aprīkojums un sastāvdaļas lietošanai aerodinamiskās bagātināšanas ražotnēs

IEVADPIEZĪME

Aerodinamiskās bagātināšanas procesos gāzveida UF6 un vieglas gāzes (ūdeņraža vai hēlija) maisījumu saspiež un pēc tam laiž caur atdalītājelementiem, kuros izotopu atdalīšanu nodrošina, liektas virsmas ģeometrijā radot lielus centrbēdzes spēkus. Ir sekmīgi izstrādāti divi šāda tipa procesi: atdalīšana ar separācijas sprauslu un atdalīšana ar virpuļcauruli. Abos procesos galvenās sastāvdaļas atdalīšanas stadijā ir cilindriskas kameras, kurās ir speciālie atdalītājelementi (sprauslas vai virpuļcaurules), gāzu kompresori un siltummaiņi, ar ko noņem siltumu, kurš rodas saspiežot. Aerodinamiskai ražotnei ir vajadzīgas vairākas šādas stadijas, tāpēc daudzumi var būt svarīga norāde par galalietojumu. Tā kā aerodinamiskajos procesos lieto UF6, visām aprīkojuma, cauruļvadu un instrumentu virsmām (kas saskaras ar gāzi) jābūt izgatavotām no tādiem materiāliem vai jābūt aizsargātiem ar tādiem materiāliem, kuri saskarē ar UF6 nezaudē stabilitāti.

SKAIDROJUMS

Šajā iedaļā minētie priekšmeti vai nu tieši saskaras ar UF6 tehnoloģisko gāzi, vai tieši kontrolē plūsmu kaskādē. Visas virsmas, kas saskaras ar tehnoloģisko gāzi, ir pilnībā izgatavotas no UF6 izturīgiem materiāliem vai aizsargātas ar tiem. Iedaļā, kas attiecas uz aerodinamiskās bagātināšanas priekšmetiem, pie UF6 koroziju izturīgiem materiāliem pieder varš, vara sakausējumi, nerūsējošais tērauds, alumīnijs, alumīnija oksīds, alumīnija sakausējumi, niķelis vai sakausējumi, kuri svarā satur 60 % vai vairāk niķeļa, un fluorēti ogļūdeņražu polimēri.

5.5.1. Separācijas sprauslas

Speciāli izstrādātas vai sagatavotas separācijas sprauslas un to bloki. Separācijas sprauslas sastāv no liektiem šķēluma formas kanāliem, kuru liekuma rādiuss ir mazāks par 1 mm, kuri ir UF6 koroziju izturīgi un kuru iekšpusē ir šķēlējplakne, kas caurplūstošo gāzi sadala divās frakcijās.

5.5.2. Virpuļcaurules

Speciāli izstrādātas vai sagatavotas virpuļcaurules un to bloki. Virpuļcaurules ir cilindriskas vai koniskas, izgatavotas no UF6 koroziju izturīgiem materiāliem vai aizsargātas ar tiem un ar vienu vai vairākām tangenciālas ieplūdes atverēm. Caurulēm vienā galā vai abos galos var būt sprauslu tipa pagarinājumi.

SKAIDROJUMS

Ielādes gāze tangenciāli ieplūst virpuļcaurulē pa vienu galu vai caur virpuļlāpstiņām, vai pa daudzām tangenciālām ielādes vietām caurules perifērijā.

5.5.3. Kompresori un gāzu pūtēji

Speciāli izstrādāti vai sagatavoti kompresori vai gāzu pūtēji, kas izgatavoti no UF6/nesējgāzes (ūdeņraža vai hēlija) maisījuma koroziju izturīgiem materiāliem vai aizsargāti ar tiem.

5.5.4. Rotora vārpstas blīves

Speciāli izstrādātas vai sagatavotas rotora vārpstas blīves ar blīves ielādes un blīves izvada pieslēgumiem, kas paredzētas, lai noblīvētu vārpstu, kura savieno kompresora vai gāzu pūtēja rotoru ar piedziņas motoru tā, lai droši izslēgtu tehnoloģiskās gāzes noplūdi vai gaisa vai blīvētājgāzes ieplūdi kompresora vai gāzu pūtēja iekšējā kamerā, kas piepildīta ar UF6/nesējgāzes maisījumu.

5.5.5. Siltummaiņi gāzes dzesēšanai

Speciāli izstrādāti vai sagatavoti siltummaiņi, kas izgatavoti no UF6 koroziju izturīgiem materiāliem vai aizsargāti ar tiem.

5.5.6. Atdalītājelementu korpusi

Speciāli izstrādāti vai sagatavoti atdalītājelementu korpusi, kas izgatavoti no UF6 koroziju izturīgiem materiāliem vai aizsargāti ar tiem un paredzēti, lai saturētu virpuļcaurules vai separācijas sprauslas.

5.5.7. Ielādes sistēmas/produkta un atlikumu izvades sistēmas

Speciāli izstrādātas vai sagatavotas bagātināšanas ražotņu tehnoloģiskās sistēmas vai aprīkojums, kas izgatavoti no UF6 koroziju izturīgiem materiāliem vai aizsargāti ar tiem, tostarp:

a) ielādes autoklāvi, krāsnis vai sistēmas UF6 ievadīšanai bagātināšanas procesā;

b) desublimatori (vai izsaldētāji), ko lieto UF6 izdalīšanai no bagātināšanas procesa un pēc tam pārvadīšanai pēc uzkarsēšanas;

c) sacietināšanas vai sašķidrināšanas stacijas, kurās UF6 izdala no bagātināšanas procesa, saspiežot un pārveidojot UF6 šķidrā vai cietā formā;

d) “produkta” vai “atlikumu” stacijas, ko izmanto UF6 pildīšanai konteineros.

5.5.8. Sadalītāju cauruļu sistēmas

Speciāli izstrādātas vai sagatavotas sadalītāju cauruļu sistēmas, kas izgatavotas no UF6 koroziju izturīgiem materiāliem vai aizsargātas ar tiem un paredzētas manipulācijām ar UF6 aerodinamiskajās kaskādēs. Šis cauruļu tīkls parasti ir “divdaļīga” sadalītāju konstrukcija, kurā katra pakāpe vai pakāpju grupa ir savienota ar katru no sadalītājiem.

5.5.9. Vakuuma sistēmas un sūkņi

a) speciāli izstrādātas vai sagatavotas vakuuma sistēmas, kuras sastāv no vakuuma kolektoriem, vakuuma sadalītājiem un vakuuma sūkņiem un kuras paredzētas ekspluatēšanai UF6 saturošās vidēs;

b) vakuuma sūkņi, kas speciāli izstrādāti vai sagatavoti ekspluatēšanai UF6 saturošās vidēs un izgatavoti no UF6 koroziju izturīgiem materiāliem vai aizsargāti ar tiem. Šiem sūkņiem var būt fluoroglekļa blīves un speciāli darba šķidrumi.

5.5.10. Speciāli izslēgšanas vārsti un kontrolvārsti

Speciāli izstrādāti vai sagatavoti plēšu slēgvārsti, manuāli vai automātiski, izslēgšanas vai kontroles, izgatavoti no UF6 koroziju izturīgiem materiāliem vai aizsargāti ar tiem, ar diametru 40 mm vai lielāku, kuri paredzēti uzstādīšanai aerodinamisko bagātināšanas ražotņu galvenajās sistēmās un palīgsistēmās.

5.5.11. UF6 masspektrometri/jonu avoti

Speciāli izstrādāti vai sagatavoti masspektrometri, ar ko var nepārtraukti ņemt paraugus no UF6 gāzes plūsmām un kam ir visi šie raksturlielumi:

1. spēja reģistrēt jonus ar atommasu 320 vienības vai lielāku un izšķirtspēja ir labāka nekā 1 daļa uz 320;

2. jonu avoti ir izgatavoti no niķeļa, niķeļa-vara sakausējumiem ar niķeļa saturu svarā 60 % vai vairāk vai no niķeļa-hroma sakausējumiem vai aizsargāti ar tiem;

3. elektronu apšaudes jonizācijas avoti;

4. izotopu analīzei piemērota kolektoru sistēma.

5.5.12. UF6/nesējgāzes atdalīšanas sistēmas

Speciāli izstrādātas vai sagatavotas tehnoloģiskās sistēmas UF6 atdalīšanai no nesējgāzes (ūdeņraža vai hēlija).

SKAIDROJUMS

Šīs sistēmas ir izstrādātas, lai samazinātu UF6 saturu nesējgāzē līdz 1 ppm vai mazākam saturam, un tajās var būt tāds aprīkojums kā:

a) kriogēni siltummaiņi un krioseparatori, ko var izmantot153 K (– 120 °C) vai zemākā temperatūrā, vai

b) kriogēnās saldēšanas iekārtas, ko var izmantot 153 K (– 1120 °C) vai zemākā temperatūrā, vai

c) separācijas sprauslu vai virpuļcauruļu bloki UF6 atdalīšanai no nesējgāzes, vai

d) UF6 izsaldētāji, ar ko var izsaldēt UF6.

5.6. Speciāli izstrādātas vai sagatavotas sistēmas, aprīkojums un sastāvdaļas lietošanai ķīmiskās apmaiņas vai jonu apmaiņas bagātināšanas ražotnēs

IEVADPIEZĪME

Urāna izotopu nelielā masas starpība izraisa nelielas izmaiņas ķīmisko reakciju līdzsvarā, kuras var izmantot par pamatu izotopu atdalīšanai. Ir sekmīgi izstrādāti divi procesi: šķidruma-šķidruma ķīmiskā apmaiņa un cietās fāzes-šķidruma jonu apmaiņa.

Šķidruma-šķidruma ķīmiskās apmaiņas procesā rada nesamaisāmu šķidruma fāzu (ūdens fāzes un organiskās fāzes) pretplūsmu saskari, lai izraisītu tūkstošiem atdalīšanas stadiju kaskādes efektu. Ūdens fāze sastāv no urāna hlorīda sālsskābes šķīdumā; organiskā fāze sastāv no ekstraktanta, kas satur urāna hlorīdu organiskā šķīdinātājā. Kontaktori, ko lieto atdalīšanas kaskādē, var būt šķidruma-šķidruma apmaiņas kolonnas (tādas kā pulsējošās kolonnas ar sietplatēm) vai šķidruma centrifūgas kontaktori. Ķīmiska pārveide (oksidēšana un reducēšana) atteces nolūkos vajadzīga atdalīšanas kaskādes abos galos. Svarīgi konstruējot novērst tehnoloģisko plūsmu piesārņošanu ar dažu metālu joniem. Šim nolūkam lieto plastmasas, ar plastmasu (ieskaitot fluoroglekļa polimērus) izklātas un/vai ar stiklu izklātas kolonnas un caurules.

Cietās fāzes-šķidruma jonu apmaiņas procesā bagātināšanu sasniedz, urānu adsorbējot/desorbējot ar speciāliem, īpaši ātrdarbīgiem jonu apmaiņas sveķiem vai adsorbentu. Urāna šķīdumu sālsskābē un citus ķīmiskos reaģentus laiž caur cilindriskām bagātināšanas kolonnām, kurās ir adsorbenta pildījuma slāņi. Nepārtrauktam procesam ir vajadzīga atteces sistēma, lai urānu no adsorbenta ielaistu atpakaļ šķidruma plūsmā tā, lai “produktu” un “atlikumus” varētu savākt. To panāk, lietojot piemērotus reducēšanas/oksidēšanas ķīmiskos reaģentus, ko pilnīgi reģenerē atsevišķā ārējā cirkulācijā un ko daļēji var reģenerēt pašās izotopu atdalīšanas kolonnās. Karstu, koncentrētu sālsskābes šķīdumu klātbūtne procesā nosaka to, ka aprīkojumam jābūt izgatavotam no speciāliem koroziju izturīgiem materiāliem vai aizsargātam ar tiem.

5.6.1. Šķidruma-šķidruma apmaiņas kolonnas (ķīmiskā apmaiņa)

Pretplūsmas šķidruma-šķidruma apmaiņas kolonnas ar mehānisko piedziņu, kas speciāli izstrādātas vai sagatavotas urāna bagātināšanai ķīmiskās apmaiņas procesā. Lai šīs kolonnas un to iekšējās daļas būtu izturīgas pret koncentrētu sālsskābes šķīdumu koroziju, tās parasti ir izgatavotas no piemērotiem plastmasas materiāliem (piemēram, fluorētiem ogļūdeņražu polimēriem) vai stikla vai aizsargātas ar šiem materiāliem. Kolonnu caurplūšanas laiks parasti ir projektēts 30 sekundes vai īsāks.

5.6.2. Šķidruma-šķidruma centrifūgas kontaktori (ķīmiskā apmaiņa)

Šķidruma-šķidruma centrifūgas kontaktori, kas speciāli izstrādāti vai sagatavoti urāna bagātināšanai ķīmiskās apmaiņas procesā. Šādos kontaktoros organiskās un ūdens plūsmas dispersiju panāk ar rotāciju, un pēc tam fāzes atdala ar centrbēdzes spēku. Lai panāktu izturību pret koncentrētu sālsskābes šķīdumu koroziju, kontaktori parasti ir izgatavoti no piemērotiem plastmasas materiāliem (piemēram, fluorētiem ogļūdeņražu polimēriem) vai stikla vai aizsargāti ar šiem materiāliem. Centrifūgas kontaktoru caurplūšanas laiks parasti ir projektēts 30 sekundes vai īsāks.

5.6.3. Urāna reducēšanas sistēmas un aprīkojums (ķīmiskā apmaiņa)

a) speciāli izstrādātas vai sagatavotas elektroķīmiskās reducēšanas kameras, kurās urānu reducē no viena valences stāvokļa līdz citam valences stāvoklim urāna bagātināšanai ķīmiskās apmaiņas procesā. Kameras materiāliem, kas saskaras ar tehnoloģiskajiem šķīdumiem, jābūt izturīgiem pret koncentrētu sālsskābes šķīdumu koroziju. SKAIDROJUMS Kameras katoda nodalījumam jābūt izstrādātam tā, lai novērstu urāna reoksidēšanu līdz tā augstākās valences stāvoklim. Lai urānu saturētu katoda nodalījumā, kamerai var būt necaurlaidīga diafragmas membrāna, kas izgatavota no speciāla katjonu apmaiņas materiāla. Katods sastāv no tāda piemērota cietvielas vadītāja kā grafīts;

b) speciāli izstrādātas vai sagatavotas sistēmas, kas atrodas kaskādes produkta galā un ar ko izņem U+ 4 no organiskās plūsmas, regulē skābes koncentrāciju un ielādē elektroķīmiskās reducēšanas kamerās. SKAIDROJUMS Šīs sistēmas sastāv no šķīdinātāja ekstrakcijas aprīkojuma U+ 4 novirzīšanai no organiskās plūsmas ūdens šķīdumā, tvaicēšanai un/vai cita aprīkojuma, ar ko regulē un kontrolē šķīduma pH, un sūkņiem vai citām pārvades ierīcēm ielādei elektroķīmiskās reducēšanas kamerās. Svarīgi izstrādājot novērst ūdens plūsmas piesārņošanu ar dažu metālu joniem. Tāpēc aprīkojums tajās sistēmas daļās, kas saskaras ar tehnoloģisko plūsmu, ir izgatavots no piemērotiem materiāliem (tādiem kā stikls, fluoroglekļa polimēri, polifenilsulfāts, poliētera sulfons un ar sveķiem piesūcināts grafīts) vai aizsargāts ar tiem.

5.6.4. Ielādes sagatavošanas sistēmas (ķīmiskā apmaiņa)

Speciāli izstrādātas vai sagatavotas sistēmas augstas tīrības pakāpes urāna hlorīda ielādes šķīdumu ražošanai ķīmiskās apmaiņas urāna izotopu atdalīšanas ražotnēm.

SKAIDROJUMS

Šīs sistēmas sastāv no šķīdināšanas, šķīdinātāja ekstrakcijas un/vai jonu apmaiņas aprīkojuma attīrīšanai un galvaniskajiem elementiem urāna U+ 6 vai U+ 4 reducēšanai līdz U+ 3. Šajās sistēmās iegūst urāna hlorīda šķīdumus, kas satur tikai dažas miljondaļas tādu metāla piemaisījumu kā hroms, dzelzs, vanādijs, molibdēns un citu katjonu, kas ir divvērtīgi vai ar augstāku vērtību. Pie materiāliem, no kuriem izgatavo daļas augstas tīrības pakāpes U+ 3 apstrādes sistēmai, pieder stikls, fluorēti ogļūdeņraža polimēri, polifenilsulfāts vai ar plastmasu pārklāts poliētera sulfons un ar sveķiem piesūcināts grafīts.

5.6.5. Urāna oksidēšanas sistēmas (ķīmiskā apmaiņa)

Speciāli izstrādātas vai sagatavotas sistēmas U+ 3 oksidēšanai līdz U+ 4 atkārtotai ievadei urāna izotopu atdalīšanas kaskādē ķīmiskās apmaiņas bagātināšanas procesā.

SKAIDROJUMS

Šajās sistēmās var būt tāds aprīkojums kā:

a) aprīkojums, kurā hlors un skābeklis saskaras ar ūdens efluentu, kas plūst no izotopu atdalīšanas aprīkojuma, un ekstrahē iegūto U+ 4 novirzītajā organiskajā plūsmā, kas atgriežas no kaskādes produkta gala;

b) aprīkojums, ar ko atdala ūdeni no sālsskābes, lai ūdeni un koncentrēto sālsskābi attiecīgajās vietās varētu atkārtoti ievadīt procesā.

5.6.6. Ātri reaģējoši jonu apmaiņas sveķi/adsorbenti (jonu apmaiņa)

Ātri reaģējoši jonu apmaiņas sveķi vai adsorbenti, kas speciāli izstrādāti vai sagatavoti urāna bagātināšanai jonu apmaiņas procesā, to skaitā poraini tīklveida sveķi un/vai membrānas, kurās aktīvās ķīmiskās apmaiņas grupas ir tikai inertas porainas nesējvirsmas un citas piemērotas formas kompozītu struktūras, to skaitā daļiņas vai šķiedras. Šo jonu apmaiņas sveķu/adsorbentu diametrs ir 0,2 mm vai mazāks, un tiem jābūt ķīmiski izturīgiem pret koncentrētiem sālsskābes šķīdumiem un fizikāli pietiekami izturīgiem, lai nesadalītos apmaiņas kolonnās. Sveķi/adsorbenti ir speciāli izstrādāti, lai sasniegtu ļoti ātru urāna izotopu apmaiņas kinētiku (apmaiņas ātruma puslaiks mazāks par 10 sekundēm), un spēj darboties temperatūras intervālā no 373 K (100 °C) līdz 473 K (200 °C).

5.6.7. Jonu apmaiņas kolonnas (jonu apmaiņa)

Cilindriskas kolonnas, kuru diametrs ir lielāks par 1 000 mm, kuras paredzētas jonu apmaiņas sveķu/adsorbenta pildījuma slāņu saturēšanai un balstīšanai un kuras ir speciāli izstrādātas vai sagatavotas urāna bagātināšanai jonu apmaiņas procesā. Šīs kolonnas ir izgatavotas no tādiem materiāliem (kā titāns vai fluoroglekļa plastmasas), kas ir izturīgi pret koncentrētu sālsskābes šķīdumu koroziju, vai aizsargātas ar tiem, un tās spēj darboties temperatūras intervālā no 373 K (100 °C) līdz 473 K (200 °C) un ar spiedienu virs 0,7 MPa.

5.6.8. Jonu apmaiņas atteces sistēmas (jonu apmaiņa)

a) speciāli izstrādātas vai sagatavotas ķīmiskās vai elektroķīmiskās reducēšanas sistēmas jonu apmaiņas urāna bagātināšanas kaskādēs lietotā(-o) ķīmiskās reducēšanas reaģenta(-u) reģenerēšanai;

b) speciāli izstrādātas vai sagatavotas ķīmiskās vai elektroķīmiskās oksidēšanas sistēmas jonu apmaiņas urāna bagātināšanas kaskādēs lietotā(-o) ķīmiskās oksidēšanas reaģenta(-u) reģenerēšanai.

SKAIDROJUMS

Jonu apmaiņas bagātināšanas procesā par reducēšanas katjonu var lietot, piemēram, trīsvērtīgu titānu (Ti+ 3), un tādā gadījumā reducēšanas sistēmā reģenerētu Ti+ 3, reducējot Ti+ 4.

Šajā procesā par oksidantu var lietot, piemēram, trīsvērtīgu dzelzi (Fe+ 3), un tādā gadījumā oksidēšanas sistēmā reģenerētu Fe+ 3, oksidējot Fe+ 2.

5.7. Speciāli izstrādātas vai sagatavotas sistēmas, aprīkojums un sastāvdaļas lāzera bagātināšanas ražotnēm

IEVADPIEZĪME

Esošās sistēmas, kas paredzētas bagātināšanas procesiem, kuros izmanto lāzerus, iedala divās kategorijās: sistēmas, kurās procesa vide ir atomārā urāna tvaiks, un sistēmas, kurās procesa vide ir urāna savienojuma tvaiks, dažreiz sajaukts ar citu gāzi vai gāzēm. Šādu procesu kopējā nomenklatūrā ietilpst:

— pirmā kategorija – atomārā tvaika izotopu atdalīšana ar lāzeru;

— otrā kategorija – molekulāro izotopu atdalīšana ar lāzeru, ieskaitot ķīmisku reakciju ar selektīvu izotopu lāzera aktivēšanu.

Lāzera bagātināšanas ražotņu sistēmās, aprīkojumā un sastāvdaļās ietilpst: a) urāna metāla tvaika ielādes ierīces (selektīvai fotojonizēšanai) vai urāna savienojuma tvaika padeves ierīces (selektīvai fotojonizēšanai vai selektīvai ierosai/aktivēšanai); b) ierīces bagātinātā un noplicinātā urāna metāla “produkta” un “atlikumu” savākšanai pirmajā kategorijā un ierīces bagātinātā un noplicinātā urāna savienojumu “produkta” un “atlikumu” savākšanai otrajā kategorijā; c) tehnoloģiskās lāzeru sistēmas selektīvai urāna-235 ķīmisko savienojumu ierosināšanai; un d) ielādes sagatavošanas un produkta pārveides aprīkojums. Tā kā urāna atomu un savienojumu spektroskopija ir sarežģīta, var nākties iekļaut jebkuru no pieejamajām lāzera un lāzera optikas tehnoloģijām.

SKAIDROJUMS

Daudzi no šajā iedaļā iekļautajiem priekšmetiem tieši saskaras ar urāna metāla tvaiku vai šķidru urāna metālu, vai tehnoloģisko gāzi, kas sastāv no UF6 vai UF6 un citu gāzu maisījuma. Visas virsmas, kas tieši saskaras ar urānu vai UF6, ir pilnībā izgatavotas no koroziju izturīgiem materiāliem vai aizsargātas ar tiem. Iedaļā, kas attiecas uz lāzera bagātināšanas priekšmetiem, pie materiāliem, kuri ir izturīgi pret urāna metāla tvaika, šķidrā urāna metāla vai urāna sakausējumu izraisīto koroziju, pieder ar itriju pārklāts grafīts un tantals; un pie materiāliem, kas ir izturīgi pret UF6 izraisīto koroziju, pieder varš, vara sakausējumi, nerūsējošais tērauds, alumīnijs, alumīnija oksīds, alumīnija sakausējumi, niķelis vai sakausējumi, kuri svarā satur 60 % vai vairāk niķeļa, un fluorēti ogļūdeņražu polimēri.

5.7.1. Urāna tvaicēšanas sistēmas (atomārā tvaika metodes)

Speciāli izstrādātas vai sagatavotas urāna metāla tvaicēšanas sistēmas izmantošanai lāzera bagātināšanā.

SKAIDROJUMS

Šajās sistēmās var būt iekļauti elektronu staru lielgabali, un tās izstrādā tā, lai sasniegtu mērķī nonākošo jaudu (1 kW vai vairāk), kura ir pietiekama urāna metāla tvaika ģenerēšanai ātrumā, kas nepieciešams lāzera bagātināšanas funkcijai.

5.7.2. Sistēmas un sastāvdaļas manipulācijām ar šķidru urāna metālu vai urāna metāla tvaiku (atomārā tvaika metodes)

Speciāli izstrādātas vai sagatavotas sistēmas manipulācijām ar izkausētu urānu, izkausētiem urāna sakausējumiem vai urāna metāla tvaiku izmantošanai lāzera bagātināšanā vai speciāli izstrādātas vai sagatavotas to sastāvdaļas.

SKAIDROJUMS

Sistēmas manipulācijām ar šķidro urāna metālu var sastāvēt no tīģeļiem un tīģeļu dzesēšanas aprīkojuma. Šīs sistēmas tīģeļi un citas daļas, kas saskaras ar izkausētu urānu, izkausētiem urāna sakausējumiem vai urāna metāla tvaikiem, ir izgatavoti no materiāliem, kuriem ir piemērota izturība pret koroziju un karstumu, vai aizsargāti ar tiem. Pie piemērotiem materiāliem pieder tantals, ar itriju pārklāts grafīts, ar citiem retzemju metālu oksīdiem (sk. INFCIRC/254/2. daļa – (ar grozījumiem)) vai to maisījumiem pārklāts grafīts.

5.7.3. Urāna metāla “produkta” un “atlikumu” kolektoru mezgli (atomārā tvaika metodes)

Speciāli izstrādāti vai sagatavoti “produkta” un “atlikumu” kolektoru mezgli urāna metālam šķidrā vai cietā formā.

SKAIDROJUMS

Šo mezglu sastāvdaļas ir izgatavotas no materiāliem, kas ir izturīgi pret karstumu un urāna metāla tvaika vai šķidrā urāna metāla koroziju (piemēram, ar itriju pārklāts grafīts vai tantals), vai aizsargātas ar šiem materiāliem, un to skaitā var būt caurules, vārsti, savienotājelementi, “teknes”, ielādes pievadi, siltummaiņi un kolektoru plates atdalīšanai ar magnētiskām, elektrostatiskām vai citām metodēm.

5.7.4. Separatoru korpusi (atomārā tvaika metodes)

Cilindriski vai taisnstūrveida trauki, kas speciāli izstrādāti vai sagatavoti, lai saturētu urāna metāla tvaika avotu, elektronu staru lielgabalu un “produkta” un “atlikumu” kolektorus.

SKAIDROJUMS

Šiem korpusiem ir daudzas pieslēgvietas elektroenerģijas un ūdens ielādes pievadiem, vakuumsūkņu savienojumiem un diagnostikas un kontroles ierīcēm, kā arī lāzera staru logi. Tie ir atverami un aizverami, lai varētu atjaunot iekšējās sastāvdaļas.

5.7.5. Virsskaņas izplešanās sprauslas (molekulārās metodes)

Speciāli izstrādātas vai sagatavotas virsskaņas izplešanās sprauslas UF6 un nesējgāzes maisījumu dzesēšanai līdz 150 K (– 123 °C) vai zemākai temperatūrai, kas ir izturīgas pret UF6 izraisīto koroziju.

5.7.6. “Produkta” vai “atlikumu” kolektori (molekulārās metodes)

Speciāli izstrādātas vai sagatavotas sastāvdaļas vai ierīces urāna produkta materiāla vai urāna atlikumu materiāla savākšanai pēc apgaismošanas ar lāzera gaismu.

SKAIDROJUMS

Viens piemērs molekulārai izotopu atdalīšanai ar lāzeru ir tāds, ka produkta kolektori kalpo bagātināta urāna pentafluorīda (UF5) cietā materiāla savākšanai. Produkta kolektori var sastāvēt no filtra, trieciena vai ciklona tipa kolektoriem vai to kombinācijām, un tiem jābūt izturīgiem pret koroziju UF5/UF6 vidē.

5.7.7. UF6/nesējgāzes kompresori (molekulārās metodes)

Speciāli izstrādāti vai sagatavoti kompresori UF6/nesējgāzes maisījumiem, paredzēti ilglaicīgai darbībai UF6 vidē. Šo kompresoru sastāvdaļas, kas saskaras ar tehnoloģisko gāzi, ir izgatavotas no materiāliem, kuri ir izturīgi pret UF6 koroziju, vai aizsargātas ar tiem.

5.7.8. Rotora vārpstas blīves (molekulārās metodes)

Speciāli izstrādātas vai sagatavotas rotora vārpstas blīves ar blīves ielādes un blīves izvada pieslēgumiem, kas paredzētas, lai noblīvētu vārpstu, kura savieno kompresora rotoru ar piedziņas motoru tā, lai droši izslēgtu tehnoloģiskās gāzes noplūdi vai gaisa vai blīvētājgāzes ieplūdi kompresora iekšējā kamerā, kas piepildīta ar UF6/nesējgāzes maisījumu.

5.7.9. Fluorēšanas sistēmas (molekulārās metodes)

Speciāli izstrādātas vai sagatavotas sistēmas UF5 (cietā fāze) fluorēšanai par UF6 (gāzveida fāze).

SKAIDROJUMS

Šīs sistēmas ir paredzētas savāktā UF5 pulvera fluorēšanai par UF6, ko pēc tam savāc produkta konteineros vai pārvada kā ielādi papildu bagātināšanai. Vienā gadījumā fluorēšanas reakciju var izdarīt izotopu atdalīšanas sistēmā, lai reakcija notiktu tieši “produkta” kolektoros, no kurienes arī savāc “produktu”. Otrā gadījumā UF5 pulveri fluorēšanai var no “produkta” kolektoriem izņemt/pārvadīt piemērotā reakcijas traukā (piemēram, virstošā slāņa reaktorā, gliemežkonveijera reaktorā vai liesmas kolonnā). Abos gadījumos izmanto aprīkojumu, kas paredzēts fluora (vai citu piemērotu fluorēšanas reaģentu) glabāšanai un pārvadīšanai un UF6 savākšanai un pārnešanai.

5.7.10. UF6 masspektrometri/jonu avoti (molekulārās metodes)

Speciāli izstrādāti vai sagatavoti masspektrometri, ar ko var nepārtraukti ņemt paraugus no UF6 gāzes plūsmām un kam ir visi šie raksturlielumi:

1. spēja reģistrēt jonus ar atommasu 320 vienības vai lielāku un izšķirtspēja ir labāka nekā 1 daļa uz 320;

2. jonu avoti ir izgatavoti no niķeļa, niķeļa-vara sakausējumiem ar niķeļa saturu svarā 60 % vai vairāk vai no niķeļa-hroma sakausējumiem vai aizsargāti ar tiem;

3. elektronu apšaudes jonizācijas avoti;

4. izotopu analīzei piemērota kolektoru sistēma.

5.7.11. Ielādes sistēmas/produkta un atlikumu izvades sistēmas (molekulārās metodes)

Speciāli izstrādātas vai sagatavotas bagātināšanas ražotņu tehnoloģiskās sistēmas vai aprīkojums, kas izgatavoti no UF6 koroziju izturīgiem materiāliem vai aizsargāti ar tiem, tostarp:

a) ielādes autoklāvi, krāsnis vai sistēmas UF6 ievadīšanai bagātināšanas procesā;

b) desublimatori (vai izsaldētāji), ko lieto UF6 izdalīšanai no bagātināšanas procesa un pēc tam pārvadīšanai pēc uzkarsēšanas;

c) sacietināšanas vai sašķidrināšanas stacijas, kurās UF6 izdala no bagātināšanas procesa, saspiežot un pārveidojot UF6 šķidrā vai cietā formā;

d) “produkta” vai “atlikumu” stacijas, ko izmanto UF6 pildīšanai konteineros.

5.7.12. UF6/nesējgāzes atdalīšanas sistēmas (molekulārās metodes)

Speciāli izstrādātas vai sagatavotas tehnoloģiskās sistēmas UF6 atdalīšanai no nesējgāzes.

SKAIDROJUMS

Šajās sistēmās var būt tāds aprīkojums kā:

a) kriogēni siltummaiņi vai krioseparatori, ko var izmantot 153 K (– 120 °C) vai zemākā temperatūrā, vai

b) kriogēnās saldēšanas iekārtas, ko var izmantot 153 K (– 120 °C) vai zemākā temperatūrā, vai

c) UF6 izsaldētāji, ar ko var izsaldēt UF6.

Nesējgāze var būt slāpeklis, argons vai cita gāze.

5.7.13. Lāzeru sistēmas

Lāzeri vai lāzeru sistēmas, kas speciāli izstrādātas vai sagatavotas urāna izotopu atdalīšanai.

SKAIDROJUMS

Lāzeri un lāzeru sastāvdaļas, kas ir svarīgas lāzera bagātināšanas procesos, ietver tos, kas minēti INFCIRC/254/2. daļa – (ar grozījumiem). Lāzera sistēma parasti ietver gan optiskas, gan elektroniskas sastāvdaļas lāzera stara (vai staru) vadīšanai un pārraidei uz izotopu atdalīšanas kameru. Lāzera sistēmas atomārā tvaika metodēm parasti sastāv no noskaņojamiem krāsu lāzeriem, ko ierosina cita tipa lāzeri (piemēram, vara tvaiku lāzeri vai daži cietvielu lāzeri). Lāzera sistēmas molekulārajām metodēm var sastāvēt no CO2 lāzeriem vai eksimēru lāzeriem un daudzceļu optiskas kivetes. Abu metožu lāzeriem vai lāzeru sistēmām ilgstošai darbībai ir vajadzīga frekvenču spektra stabilizēšana.

5.8. Speciāli izstrādātas vai sagatavotas sistēmas, aprīkojums un sastāvdaļas lietošanai bagātināšanas ražotnēs ar plazmas atdalīšanu

IEVADPIEZĪME

Plazmas atdalīšanas procesā urāna jonu plazma plūst caur elektrisko lauku, kas iestatīts uz 235U jonu rezonanses frekvenci, lai tie galvenokārt absorbētu enerģiju un palielinātu savu spirālveida orbītu diametru. Jonus ar liela diametra ceļu nofiltrē, lai iegūtu produktu, kas bagātināts ar 235U. Plazma, ko iegūst, jonizējot urāna tvaiku, ir vakuuma kamerā ar stipru magnētisko lauku, kuru rada supravadošs magnēts. Pie procesa galvenajām tehnoloģiskajām sistēmām pieder urāna plazmas ģenerēšanas sistēma, separators ar supravadošu magnētu (sk. INFCIRC/254/2. daļa – (ar grozījumiem)) un metāla atdalīšanas sistēmas “produkta” un “atlikumu” savākšanai.

5.8.1. Mikroviļņu enerģijas avoti un antenas

Speciāli izstrādāti vai sagatavoti mikroviļņu enerģijas avoti un antenas jonu ražošanai vai paātrināšanai, kam ir šādi raksturlielumi: frekvence, kura pārsniedz 30 GHz, un vidējā jonu ražošanas izejas jauda, kas pārsniedz 50 kW.

5.8.2. Jonu ierosas spoles

Speciāli izstrādātas vai sagatavotas radio frekvences jonu ierosas spoles frekvencēm virs 100 kHz un kas var izmantot vidējo jaudu virs 40 kW.

5.8.3. Urāna plazmas ģeneratoru sistēmas

Speciāli izstrādātas vai sagatavotas sistēmas urāna plazmas ģenerēšanai, ko izmanto plazmas atdalīšanas ražotnēs.

5.8.4. [Vairs nelieto – kopš 2013. gada 14. jūnija]

5.8.5. Urāna metāla “produkta” un “atlikumu” kolektora mezgli

Speciāli izstrādāti vai sagatavoti “produkta” un “atlikumu” kolektora mezgli, kas paredzēti urāna metālam cietā formā. Šie kolektora mezgli ir izgatavoti no materiāliem, kas ir izturīgi pret karstumu un urāna metāla tvaika koroziju, piemēram, no grafīta, kurš pārklāts ar itriju, vai no tantala, vai aizsargāti ar tiem.

5.8.6. Separatoru korpusi

Cilindriski trauki, kas speciāli izstrādāti vai sagatavoti lietošanai bagātināšanas ražotnēs ar plazmas atdalīšanu, lai saturētu urāna plazmas avotu, radiofrekvences ierosas spoli un “produkta” un “atlikumu” kolektorus.

SKAIDROJUMS

Šiem korpusiem ir daudzas pieslēgvietas elektroenerģijas ielādes pievadiem, difūzijas sūkņu savienojumiem un diagnostikas un kontroles ierīcēm. Tās ir atveramas un aizveramas, lai varētu atjaunot iekšējās sastāvdaļas, un ir izgatavotas no tāda piemērota nemagnētiska materiāla kā nerūsējošais tērauds.

5.9. Speciāli izstrādātas vai sagatavotas sistēmas, aprīkojums un sastāvdaļas lietošanai elektromagnētiskās bagātināšanas ražotnēs

IEVADPIEZĪME

Elektromagnētiskajā procesā urāna metāla jonus, ko iegūst, jonizējot ielādēto sāli (parasti UCl4), paātrina un laiž caur magnētisko lauku, kurš dažādu izotopu jonus novada pa dažādiem ceļiem. Pie elektromagnētiskā izotopu separatora galvenajām sastāvdaļām pieder: magnētiskais lauks izotopu jonu kūļa novirzīšanai/atdalīšanai, jonu avots ar paātrināšanas sistēmu un atdalīto jonu savākšanas sistēma. Pie procesa palīgsistēmām pieder magnēta elektroapgādes sistēma, jonu avota augstsprieguma elektroapgādes sistēma, vakuuma sistēma un kompleksas ķīmiskās apstrādes sistēmas produkta reģenerēšanai un sastāvdaļu tīrīšanai/pārstrādei.

5.9.1. Elektromagnētiskie izotopu separatori

Speciāli izstrādāti vai sagatavoti elektromagnētiskie izotopu separatori urāna izotopu atdalīšanai un to aprīkojums un sastāvdaļas, tostarp:

a) jonu avoti. Speciāli izstrādāti vai sagatavoti atsevišķi vai salikti urāna jonu avoti, kas sastāv no tvaika avota, jonizētāja un kūļa paātrinātāja un kas izgatavoti no tādiem piemērotiem materiāliem kā grafīts, nerūsējošais tērauds vai varš, un kas var nodrošināt 50 mA vai lielāku kopējo jonu kūļa strāvu;

b) jonu kolektori. Kolektoru plates, kas sastāv no diviem vai vairākiem šķēlumiem un kabatām un kas speciāli izstrādātas vai sagatavotas bagātinātā un noplicinātā urāna jonu kūļu savākšanai, un kas ir izgatavotas no tādiem piemērotiem materiāliem kā grafīts vai nerūsējošais tērauds;

c) vakuuma korpusi. Speciāli izstrādāti vai sagatavoti elektromagnētisko urāna separatoru vakuuma korpusi, kas izgatavoti no tādiem piemērotiem nemagnētiskiem materiāliem kā nerūsējošais tērauds un paredzēti darbam ar 0,1 Pa vai zemāku spiedienu; SKAIDROJUMS Korpusi ir speciāli izstrādāti, lai saturētu jonu avotus, kolektoru plates un ar ūdeni dzesējamus pārklājumus, un tiem var pieslēgt difūzijas sūkņus, un tie ir atverami un aizverami, lai varētu izņemt un no jauna uzstādīt šīs sastāvdaļas.

d) magnēta poli. Speciāli izstrādāti vai sagatavoti magnēta poli, kuru diametrs ir lielāks par 2 mm un kurus lieto, lai elektromagnētiskajā izotopu separatorā uzturētu nemainīgu magnētisko lauku un pārvadītu magnētisko lauku starp blakus esošiem separatoriem.

5.9.2. Augstsprieguma elektroapgāde

Speciāli izstrādāta vai sagatavota jonu avotu augstsprieguma elektroapgāde, kam ir visi šie raksturlielumi: spēja nepārtraukti darboties, 20 000 V vai lielāks izejas spriegums, 1 A vai lielāka izejas strāva un sprieguma regulējamība, kura ir labāka par 0,01 % astoņās stundās.

5.9.3. Magnēta elektroapgāde

Speciāli izstrādāta vai sagatavota magnēta lieljaudas līdzstrāvas elektroapgāde, kam ir visi šie raksturlielumi: spēja nepārtraukti ražot 500 A vai lielāku izejas strāvu ar 100 V vai lielāku spriegumu un strāvas vai sprieguma regulējamību, kura ir labāka par 0,01 % astoņās stundās.

6. Ražotnes smagā ūdens, deitērija un deitērija savienojumu ražošanai vai koncentrēšanai un speciāli tām izstrādāts vai sagatavots aprīkojums

IEVADPIEZĪME

Smago ūdeni var iegūt dažādos procesos. Tomēr ir divi procesi, kuru komerciālā lietderība ir pierādīta: ūdens-sērūdeņraža apmaiņas process (GS process) un amonjaka-ūdeņraža apmaiņas process.

GS process pamatojas uz ūdeņraža un deitērija apmaiņu starp ūdeni un sērūdeņradi vairākās kolonnās, kuras darbina ar aukstu augšējo sekciju un karstu apakšējo sekciju. Ūdens plūst pa kolonnām uz leju, bet sērūdeņraža gāze cirkulē no kolonnu apakšas uz augšu. Gāzes un ūdens sajaukšanos veicina ar vairākām perforētām plātēm. Deitērijs zemā temperatūrā migrē uz ūdeni un augstā temperatūrā – uz sērūdeņradi. Gāzi vai ūdeni, kas bagātināts ar deitēriju, izdala no pirmās pakāpes kolonnām karstās un aukstās sekcijas savienojumā, un procesu atkārto nākamās pakāpes kolonnās. Pēdējās pakāpes produktu, ūdeni, kas līdz 30 % bagātināts ar deitēriju, novada uz destilācijas bloku, lai iegūtu reaktora kvalitātes smago ūdeni, tas ir, 99,75 % deitērija oksīdu.

Amonjaka-ūdeņraža apmaiņas procesā deitēriju var ekstrahēt no sintēzes gāzes, tai saskaroties ar šķidru amonjaku katalizatora klātbūtnē. Sintēzes gāzi ievada apmaiņas kolonnās un amonjaka konverterā. Kolonnās gāze plūst no apakšas uz augšu, bet šķidrais amonjaks plūst no augšas uz leju. Deitēriju izdala no ūdeņraža sintēzes gāzē un koncentrē amonjakā. Pēc tam amonjaks ieplūst amonjaka krekinga iekārtā kolonnas apakšā, bet gāze ieplūst amonjaka konverterā kolonnas augšā. Bagātināšana turpinās nākamajās pakāpēs, un beigu destilēšanā iegūst reaktora kvalitātes smago ūdeni. Sintēzes gāzes ielādi var nodrošināt ar amonjaka ražotni, kas savukārt var būt konstruēta saistībā ar smagā ūdens amonjaka-ūdeņraža apmaiņas ražotni. Amonjaka-ūdeņraža apmaiņas procesā par deitērija ielādes avotu var lietot arī parasto ūdeni.

Daudzi galvenie aprīkojuma priekšmeti smagā ūdens ražotnēm, kurās izmanto GS vai amonjaka-ūdeņraža apmaiņas procesus, ir kopēji vairākiem ķīmiskās un naftas rūpniecības segmentiem. Īpaši tas attiecas uz nelielām ražotnēm, kurās izmanto GS procesu. Tomēr maz ir tādu priekšmetu, kuri ir pieejami gatavi. GS un amonjaka-ūdeņraža procesos ir paaugstinātā spiedienā jāapstrādā lieli daudzumi ugunsnedrošu, korozīvu un toksisku šķidrumu. Attiecīgi, nosakot to ražotņu un aprīkojuma izstrādes un ekspluatācijas standartus, kuros izmanto šos procesus, uzmanīgi jāizraugās materiāli un jāpievērš uzmanība specifikācijām, lai nodrošinātu ilgu darbmūžu ar augstu drošuma un uzticamības koeficientu. Vēriena izraudzīšana ir galvenokārt ir atkarīga no ekonomikas un vajadzības. Tāpēc lielāko daļu aprīkojuma priekšmetu sagatavotu pēc pircēja prasībām.

Beidzot, jāatzīmē, ka abu – GS un amonjaka-ūdeņraža apmaiņas – procesu aprīkojuma priekšmetus, kas atsevišķi nav speciāli izstrādāti vai sagatavoti smagā ūdens ražošanai, var samontēt sistēmās, kuras ir speciāli izstrādātas vai sagatavotas smagā ūdens ražošanai. Katalizatora ražošanas sistēma, ko izmanto amonjaka-ūdeņraža apmaiņas procesā, un ūdens destilēšanas sistēmas, kuras izmanto smagā ūdens galīgajai koncentrēšanai līdz reaktora kvalitātei, attiecīgi katrā procesā ir šādu sistēmu piemēri.

Pie aprīkojuma priekšmetiem, kas ir speciāli izstrādāti vai sagatavoti smagā ūdens ražošanai ūdens-sērūdeņraža apmaiņas procesā vai amonjaka-ūdeņraža apmaiņas procesā, pieder šādi priekšmeti.

6.1. Ūdens-sērūdeņraža apmaiņas kolonnas

Apmaiņas kolonnas, kuru diametrs ir 1,5 m vai lielāks un kuras spēj darboties ar 2 MPa (300 psi) vai lielāku spiedienu, un ir speciāli izstrādātas vai sagatavotas smagā ūdens ražošanai ūdens-sērūdeņraža apmaiņas procesā.

6.2. Pūtēji un kompresori

Vienfāzes zemie (t. i., 0,2 MPa vai 30 psi) centrifūgas pūtēji vai kompresori sērūdeņraža gāzes (t. i., gāzes, kas satur vairāk nekā 70 % H2 S) cirkulēšanai, kuri ir speciāli izstrādāti vai sagatavoti smagā ūdens ražošanai ūdens-sērūdeņraža apmaiņas procesā. Šo pūtēju vai kompresoru caurlaides spēja ir vienāda ar 56 m3/sekundē (120 000 SCFM (standarta kubikpēdas minūtē)) vai lielāka, darbojoties ar 1,8 MPa (260 psi) vai lielāku nosūkšanas spiedienu, un tiem ir blīves, kas izstrādātas darbam ar slapju H2 S.

6.3. Amonjaka-ūdeņraža apmaiņas kolonnas

Amonjaka-ūdeņraža apmaiņas kolonnas, kuru augstums ir vienāds ar 35 m (114,3 pēdas) vai lielāks, diametrs no 1,5 m (4,9 pēdas) līdz 2,5 m (8,2 pēdas) un kuras var darboties ar spiedienu, kas pārsniedz 15 MPa (2 225 psi), un kuras ir speciāli izstrādātas vai sagatavotas smagā ūdens ražošanai amonjaka-ūdeņraža apmaiņas procesā. Šīm kolonnām ir arī vismaz viena aksiāla atvere ar atloku, kuras diametrs ir vienāds ar cilindriskās daļas diametru un pa kuru var ielikt vai izņemt kolonnas iekšējās sastāvdaļas.

6.4. Kolonnu iekšējās sastāvdaļas un pakāpju sūkņi

Kolonnu iekšējās sastāvdaļas un pakāpju sūkņi, kas ir speciāli izstrādāti vai sagatavoti kolonnām, kurās smago ūdeni iegūst amonjaka-ūdeņraža apmaiņas procesā. Pie kolonnu iekšējām sastāvdaļām pieder speciāli izstrādāti pakāpju kontaktori, kas veicina ciešu gāzes/šķidruma saskari. Pie pakāpju sūkņiem pieder speciāli izstrādāti iegremdējamie sūkņi šķidrā amonjaka cirkulēšanai saskares pakāpē pakāpju kolonnās.

6.5. Amonjaka krekinga iekārtas

Amonjaka krekinga iekārtas, kuras spēj darboties ar 3 MPa (450 psi) vai lielāku spiedienu un ir speciāli izstrādātas vai sagatavotas smagā ūdens ražošanai ūdens-sērūdeņraža apmaiņas procesā.

6.6. Infrasarkanās absorbcijas analizatori

Infrasarkanās absorbcijas analizatori, kas spēj veikt nepārtrauktu ūdeņraža/deitērija attiecības analīzi, ja deitērija koncentrācija ir vienāda ar 90 % vai lielāka.

6.7. Katalītiskie degļi

Katalītiskie degļi, kas ir speciāli izstrādāti vai sagatavoti bagātinātas deitērija gāzes pārveidei smagajā ūdenī amonjaka-ūdeņraža apmaiņas procesā.

6.8. Nokomplektētas smagā ūdens koncentrēšanas sistēmas vai to kolonnas

Nokomplektētas smagā ūdens koncentrēšanas sistēmas vai to kolonnas, kas ir speciāli izstrādātas vai sagatavotas smagā ūdens koncentrēšanai līdz reaktora kvalitātes deitērija koncentrācijai.

SKAIDROJUMS

Šīs sistēmas, kurās smagā ūdens atdalīšanai no vieglā ūdens parasti izmanto ūdens destilēšanu, ir speciāli izstrādātas vai sagatavotas, lai iegūtu reaktora kvalitātes smago ūdeni (t. i., parasti 99,75 % deitērija oksīdu) no zemākas koncentrācijas smagā ūdens izejvielām.

6.9. Amonjaka sintēzes konvertori vai sintēzes iekārtas

Amonjaka sintēzes konvertori vai sintēzes iekārtas, kas ir speciāli izstrādātas vai sagatavotas smagā ūdens ražošanai, izmantojot amonjaka-ūdeņraža apmaiņas procesu.

SKAIDROJUMS

Šie konvertori jeb iekārtas izvada sintēzes gāzi (slāpekli un ūdeņradi) no amonjaka/ūdeņraža augstspiediena apmaiņas kolonnas (vai kolonnām), un sintezētais amonjaks tiek ievadīts atpakaļ apmaiņas kolonnā (vai kolonnās).

7. Ražotnes urāna un plutonija pārveidei, lai tos izmantotu degvielas elementu ražošanai un urāna izotopu atdalīšanai, kā tas noteikts attiecīgi 4. un 5. iedaļā, un speciāli tām izstrādāts vai sagatavots aprīkojums

EKSPORTS

Visu šajā grupā ietilpstošo galveno priekšmetu eksports notiks tikai saskaņā ar pamatnostādnēs paredzētajām procedūrām. Visas šajā grupā ietilpstošās ražotnes, sistēmas un speciāli izstrādāts vai sagatavots aprīkojums var tikt izmantoti speciālā skaldmateriāla apstrādei, ražošanai vai izmantošanai.

7.1. Ražotnes urāna pārveidei un speciāli tām izstrādāts vai sagatavots aprīkojums

IEVADPIEZĪME

Urāna pārveides ražotnes un sistēmas var vienreiz vai vairākkārtīgi pārveidot vienu urāna ķīmisko savienojumu par citu, tostarp urāna rūdas koncentrātus pārveidot par UO3, UO3 pārveidot par UO2, urāna oksīdus pārveidot par UF4, UF6 vai UCl4, UF4 pārveidot par UF6, UF6 pārveidot par UF4, UF4 pārveidot par urāna metālu un urāna fluorīdus pārveidot par UO2. Daudzi galvenie aprīkojuma priekšmeti urāna pārveides ražotnēm ir kopēji vairākiem ķīmiskās pārstrādes rūpniecības segmentiem. Piemēram, pie to tipu aprīkojuma, ko izmanto šajos procesos, var piederēt kurtuves, rotācijas krāsnis, virstošā slāņa reaktori, liesmas kolonnu reaktori, šķidruma centrifūgas, destilācijas kolonnas un šķidruma-šķidruma ekstrakcijas kolonnas. Tomēr maz ir tādu priekšmetu, kuri ir pieejami gatavi, daudzus sagatavo pēc pircēja prasībām un specifikācijām. Dažos gadījumos ir vajadzīgi īpaši izstrādes un konstruēšanas apsvērumi, lai risinātu problēmas saistībā ar dažu apstrādājamo ķīmisko vielu (HF, F2, CIF3 un urāna fluorīdu) korozīvajām īpašībām, kā arī kodolkritiskuma problēmas. Beidzot jāatzīmē, ka visos urāna pārveides procesos aprīkojuma priekšmetus, kas atsevišķi nav speciāli izstrādāti vai sagatavoti urāna pārveidei, var samontēt sistēmās, kuras ir speciāli izstrādātas vai sagatavotas urāna pārveidei.

7.1.1. Sistēmas, kas speciāli izstrādātas vai sagatavotas urāna rūdas koncentrātu pārveidei par UO3

SKAIDROJUMS

Urāna rūdas koncentrātus var pārveidot par UO3, vispirms izšķīdinot rūdu slāpekļskābē un ekstrahējot attīrītu uranilnitrātu ar tādu šķīdinātāju kā tributilfosfāts. Pēc tam uranilnitrātu pārveido par UO3, vai nu koncentrējot un denitrējot, vai neitralizējot ar gāzveida amonjaku, lai, pēc tam filtrējot, žāvējot un kalcinējot, iegūtu amonija diuranātu.

7.1.2. Sistēmas, kas speciāli izstrādātas vai sagatavotas UO3 pārveidei par UF6

SKAIDROJUMS

UO3 var tieši pārveidot par UF6 fluorējot. Procesam ir vajadzīgs fluora gāzes vai hlora trifluorīda avots.

7.1.3. Sistēmas, kas speciāli izstrādātas vai sagatavotas UO3 pārveidei par UO2

SKAIDROJUMS

UO3 var pārveidot par UO2, reducējot UO3 ar krekinga amonjaka gāzi vai ūdeņradi.

7.1.4. Sistēmas, kas speciāli izstrādātas vai sagatavotas UO2 pārveidei par UF4

SKAIDROJUMS

UO2 var pārveidot par UF4, UO2 liekot reaģēt ar fluorūdeņraža gāzi (HF) 300–500 °C temperatūrā.

7.1.5. Sistēmas, kas speciāli izstrādātas vai sagatavotas UF4 pārveidei par UF6

SKAIDROJUMS

UF4 pārveido par UF6 eksotermiskā reakcijā ar fluoru kolonnas reaktorā. UF6 kondensē no karstajām efluenta gāzēm, efluenta plūsmu laižot caur izsaldētāju, kas atdzesēts līdz – 10 °C. Procesam ir vajadzīgs fluora gāzes avots.

7.1.6. Sistēmas, kas speciāli izstrādātas vai sagatavotas UF4 pārveidei par urāna metālu

SKAIDROJUMS

UF4 pārveido par urāna metālu, reducējot ar magniju (lielos daudzumos) vai kalciju (mazos daudzumos). Reakciju izdara tādā temperatūrā, kas ir virs urāna kušanas punkta (1 130 °C).

7.1.7. Sistēmas, kas speciāli izstrādātas vai sagatavotas UF6 pārveidei par UO2

SKAIDROJUMS

UF6 var pārveidot par UO2 vienā no trijiem procesiem. Pirmajā UF6 reducē un hidrolizē par UO2 ar ūdeņradi un tvaiku. Otrajā UF6 hidrolizē, šķīdinot ūdenī, izgulsnētajam amonija diuranātam pievienojot amonjaku un diuranātu reducējot par UO2 ar ūdeņradi 820 °C temperatūrā. Trešajā procesā gāzveida UF6, CO2 un NH3 apvieno ūdenī, izgulsnējot amonija uranilkarbonātu. Amonija uranilkarbonātu apvieno ar tvaiku un ūdeņradi 500–600 °C temperatūrā, lai iegūtu UO2.

UF6 bieži pārveido par UO2 degvielas ražotnes pirmajā pakāpē.

7.1.8. Sistēmas, kas speciāli izstrādātas vai sagatavotas UF6 pārveidei par UF4

SKAIDROJUMS

UF6 pārveido par UF4, reducējot ar ūdeņradi.

7.1.9. Sistēmas, kas speciāli izstrādātas vai sagatavotas UO2 pārveidei par UCl4

SKAIDROJUMS

UO2 var pārveidot par UCl4, izmantojot vienu no diviem procesiem. Pirmajā UO2 liek reaģēt ar tetrahlorīdu (CCl4) apmēram 400 °C temperatūrā. Otrajā UO2 liek reaģēt apmēram 700 °C temperatūrā melnās ogles (CAS 1333-86-4), oglekļa monoksīda un hlora klātbūtnē, lai iegūtu UCl4.

7.2. Ražotnes plutonija pārveidei un speciāli tām izstrādāts vai sagatavots aprīkojums

IEVADPIEZĪME

Plutonija pārveides ražotnes un sistēmas var vienreiz vai vairākkārtīgi pārveidot vienu plutonija ķīmisko savienojumu par citu, tostarp plutonija nitrātu pārveidot par PuO2, PuO2 pārveidot par PuF4 un PuF4 pārveidot par plutonija metālu. Plutonija pārveides ražotnes parasti ir saistītas ar pārstrādes iekārtām, bet tās var būt saistītas arī ar plutonija degvielas ražošanas iekārtām. Daudzi galvenie aprīkojuma priekšmeti plutonija pārveides ražotnēm ir kopēji vairākiem ķīmiskās pārstrādes rūpniecības segmentiem. Piemēram, pie to tipu aprīkojuma, ko izmanto šajos procesos, var piederēt kurtuves, rotācijas krāsnis, virstošā slāņa reaktori, liesmas kolonnu reaktori, šķidruma centrifūgas, destilācijas kolonnas un šķidruma-šķidruma ekstrakcijas kolonnas. Var būt vajadzīgas arī karstās kameras, boksi ar cimdiem un tālvadības manipulatori. Tomēr maz ir tādu priekšmetu, kuri ir pieejami gatavi, daudzus sagatavo pēc pircēja prasībām un specifikācijām. Veicot konstruēšanu, būtiski ir īpašu uzmanību pievērst ar plutoniju saistītai īpašai radioloģiskai, toksiskai un kodolkritiskuma bīstamībai. Dažos gadījumos ir vajadzīgi īpaši izstrādes un konstruēšanas apsvērumi, lai risinātu problēmas saistībā ar dažu apstrādājamo ķīmisko vielu (piem., HF) korozīvajām īpašībām. Beidzot, jāatzīmē, ka visos plutonija pārveides procesos aprīkojuma priekšmetus, kas atsevišķi nav speciāli izstrādāti vai sagatavoti plutonija pārveidei, var samontēt sistēmās, kuras ir speciāli izstrādātas vai sagatavotas plutonija pārveidei.

7.2.1. Sistēmas, kas speciāli izstrādātas vai sagatavotas plutonija nitrāta pārveidei oksīdā

SKAIDROJUMS

Šajā procesā galvenās funkcijas ir tehnoloģiskā šķīduma glabāšana un regulēšana, nogulsnēšana un cietās/šķidrās fāzes atdalīšana, kalcinēšana, manipulācijas ar produktu, ventilēšana, atkritumu apsaimniekošana un procesa kontrole. Procesa sistēmas ir īpaši pielāgotas tā, lai novērstu kodolkritiskumu un radiācijas iedarbību un līdz minimumam samazinātu toksiskuma bīstamību. Vairumā pārstrādes iekārtu šis process ietver plutonija nitrāta pārveidi plutonija dioksīdā. Citi procesi var ietvert plutonija oksalāta vai plutonija peroksīda izgulsnēšanu.

7.2.2. Sistēmas, kas speciāli izstrādātas vai sagatavotas plutonija metāla ražošanai

SKAIDROJUMS

Šis process parasti ietver plutonija dioksīda fluorēšanu, parasti ar augstas korozivitātes fluorūdeņradi, lai iegūtu plutonija fluorīdu, kuru pēc tam reducē ar augstas tīrības pakāpes metālisko kalciju, lai iegūtu metālisko plutoniju un kalcija fluorīda sārņus. Šajā procesā galvenās funkcijas ir fluorēšana (piemēram, ar aprīkojumu, kas ražots no dārgmetāla vai pārklāts ar to), metāla reducēšana (piemēram, izmantojot keramikas tīģeļus), sārņu reģenerēšana, manipulācijas ar produktu, ventilēšana, atkritumu apsaimniekošana un procesa kontrole. Procesa sistēmas ir īpaši pielāgotas tā, lai novērstu kodolkritiskumu un radiācijas iedarbību un līdz minimumam samazinātu toksiskuma bīstamību. Citi procesi ietver plutonija oksalāta vai plutonija peroksīda fluorēšanu, kam seko reducēšana par metālu.